text:
Matayo Matthew
Chapter 15
1 Awo ne bajja eri Yesu Abafalisaayo n'abawandiisi abaava mu Yerusaalemi, nga bagamba nti
2 Abayigirizwa bo kiki ekiboonoonyesa obulombolombo bwe twaweebwa abakadde? kubanga tebanaaba mu ngalo nga balya emmere.
3 N'addamu n'abagamba nti Nammwe kiki ekiboonoonyesa etteeka lya Katonda olw'obulombolombo bwe mwaweebwa?
4 Kubanga Katonda yagamba nti Ossangamu ekitiibwa kitaawo ne nnyoko: nate nu Avumanga kitaawe oba nnyina, bamuttanga bussi.
5 Naye mmwe mugamba nti Buli aligamba kitaawe oba nnyina nti Kyonna kye nnandikuwadde okukugasa, nkiwadde Katonda,
6 alireka okussaamu ekitiibwa kitaawe. Mwadibya ekigambo kya Katonda olw'obulombolombo bwammwe bwe mwaweebwa.
7 Mmwe bannanfuusi, Isaaya yalagula bulungi ku mmwe, ng'agamba nti
8 Abantu bano banzisaamu ekitiibwa kya ku mimwa; Naye omutima gwabwe gundi wala.
9 Naye bansinziza bwereere, Nga bayigiriza amateeka g'abantu nga bye by'okukwata.
10 N'ayita ekibiina, n'abagamba nti Muwulire, mutegeere:
11 ekiyingira mu kamwa si kye kyonoona omuntu; naye ekiva mu kamwa, ekyo kye kyonoona omuntu.
12 Awo abayigirizwa ne bajja, ne bamugamba nti Omanyi Abafalisaayo nga baanyiiga, bwe baawulira ekigambo ekyo?
13 Naye n'addamu n'agamba nti Buli kisimbe Kitange ow'omu ggulu ky'ataasimba, kirisimbulibwa.
14 Mubaleke: be basaale abatalaba. Naye omuzibe w'amaaso bw'akulembera muzibe munne bombi baligwa mu bunnya.
15 Peetero n'addamu n'amugamba nti Tunnyonnyole olugero olwo.
16 Naye n'agamba nti Era nammwe temunnaba kuba na magezi.
17 Temutegeera nti buli ekiyingira mu kamwa kigenda mu lubuto, ne kisuulibwa mu kiyigo?
18 Naye ebifuluma mu kamwa biva mu mutima; n'ebyo bye byonoona omuntu.
19 Kubanga mu mutima mu muva ebirowoozo ebibi, obussi, obwenzi, obukaba, obubbi, okuwaayiriza, okuvuma:
20 ebyo bye byonoona omuntu: naye okulya nga tanaabye mu ngalo tekwonoona muntu.
21 Yesu n'avaayo, n'agenda ku njuyi z'e Ttuulo n'e Sidoni.
22 Kale, laba, omukazi Omukanani n'ava ku mbibi eyo, n'ayogerera waggulu ng'agamba nti Onsaasire Mukama wange, omwana wa Dawudi; muwala wange alwadde nnyo dayimooni.
23 Naye n'atamuddamu kigambo. Abayigirizwa be ne bajja ne bamwegayirira, nga bagamba nti Musiibule; kubanga atuleekaanira emabega.
24 Naye n'addamu n'agamba nti Saatumibwa wabula eri endiga ezaabula ez'omu nnyumba ya Isiraeri.
25 Naye n'ajja, n'amusinza, ng'agamba nti Mukama wange, mbeera.
26 N'addamu n'agamba nti Si kirungi okuddira emmere y'abaana n'okugisuulira obubwa.
27 Naye n'agamba nti Weewaawo, Mukama wange: kubanga n'obubwa bulya obukunkumuka obugwa okuva ku mmeeza ya bakama baabwo.
28 Yesu n'alyoka addamu n'amugamba nti Ggwe omukazi, okukkiriza kwo kunene: kibeere gy'oli nga bw'oyagala. Muwala we n'awona okuva mu kiseera ekyo.
29 Yesu n'avaayo, n'ajja ku ttale ly'ennyanja y'e Ggaliraaya; n'alinnya ku lusozi, n'atuula okwo.
30 Ebibiina bingi ne bijja gy'ali, nga birina abawenyera, n'abazibe b'amaaso, ne bakasiru, n'abalema, n'abalala bangi, ne babassa awali ebigere bye; n'abawonya:
31 ekibiina n'okwewuunya ne beewuunya, bwe baalaba bakasiru nga boogera, abalema nga balamu, abawenyera nga batambula, n'abazibe b'amaaso nga balaba: ne bagulumiza Katonda wa Isiraeri.
32 Yesu n'ayita abayigirizwa be, n'agamba nti Nsaasira abantu kubanga leero baakamala nange ennaku ssatu nga tebalina kya kulya: n'okubasiibula nga balina enjala sikyagala, wozzi banaazirikira mu kkubo.
33 Abayigirizwa ne bamugamba nti Tunaggya wa emigaati emingi bwe giti mu ddungu, okukkusa ekibiina ekinene ekyenkana wano?
34 Yesu n'abagamba nti Mulina emigaati emeka? Ne bagamba nti Musanvu, n'ebyennyanja ebitono si bingi.
35 N'alagira ekibiina okutuula wansi;
36 n'atoola emigaati musanvu n'ebyennyanja; ne yeebaza n'amenyamu n'awa abayigirizwa, abayigirizwa ne bagabira ebibiina.
37 Ne balya bonna, ne bakkuta: ne bakuŋŋaanya obukunkumuka obwasigalawo, ebisero musanvu ebyajjula.
38 N'abo abaalya baali abasajja enkumi nnya, abakazi n'abaana obutabassaako.
39 N'asiibua ebibiina, n'asaabala mu lyato, n'ajja mu mbibi y'e Magadani.


c: text/html

text:
2 Ebyomumirembe 2 Chronicles
Chapter 16
1 Awo mu mwaka ogw'asatu mu mukaaga ogw'okufuga kwa Asa, Baasa kabaka wa Isiraeri n'atabaala Yuda, n'azimba Laama obutaganya muntu kufuluma newakubadde okuyingira eri Asa kabaka wa Yuda.
2 Awo Asa n'aggya effeeza n'ezaabu mu by'obugagga eby'omu nnyumba ya Mukama n'eby'omu nnyumba ya kabaka, n'atumira Benikadadi kabaka w'e Busuuli eyabeeranga e Ddamasiko, ng'ayogera nti
3 Waliwo endagaano eri nze naawe, nga bwe yali eri kitange ne kitaawo: laba, nkuweerezza ffeeza n'ezaabu: genda omenye endagaano yo eri Baasa kabaka wa Isiraeri anveeko.
4 Awo Benikadadi n'awulira kabaka Asa, n'atuma abakulu b'eggye lye okulumba ebibuga bya Isiraeri; ne bakuba Iyoni ne Ddaani ne Aberumayimu n'ebibuga byonna eby'okuterekeramu ebya Nafutaali.
5 Awo lolwatuuka Baasa bwe yakiwulira n'aleka okuzimba Laama n'akomya omulimu gwe.
6 Awo kabaka Asa n'amenya Yuda yenna; ne baggyawo amayinja ag'e Laama n'emiti gyakyo. Baasa bye yazimbya; n'abizimbya Geba ne Mizupa.
7 Era mu biro ebyo Kanani omulabi n'ajja eri Asa kabaka wa Yuda n'amugamba nti Kubanga weesiga kabaka w'e Busuuli n'oteesiga Mukama Katonda wo, eggye lya kabaka w'e Busuuli kye livudde liwona mu mukono gwo.
8 Abaesiyopya n'Abalubimu tebaali ggye ddene kitalo, nga baalina amagaali n'abeebagala embalaasi bangi nnyo nnyini? naye kubanga weesiga Mukama, yabagabula mu mukono gwo.
9 Kubanga amaaso ga Mukama gatambulatambula wano ne wali okubuna ensi zonna, okweraga bw'ali ow'amaanyi eri abo abalina omutima ogutuukiridde gy'ali. Mu kino okoze eky'obusirusiru; olw'ekyo okuva leero ojja kubanga n'entalo.
10 Awo Asa n'alyoka asunguwalira omulabi, n'amuteeka mu nju ey'ekkomera; kubanga yali amuliko ekiruyi olw'ekigambo ekyo. Asa n'ajooga abamu ku bantu mu biro ebyo.
11 Era, laba, ebikolwa bya Asa ebyasooka n'ebyamalirwako, laba, byawandiikibwa mu kitabo kya bassekabaka ba Yuda ne Isiraeri.
12 Ne mu mwaka ogw'amakumi asatu mu mwenda ogw'okufuga kwe Asa n'alwala ebigere; endwadde ye n'enyiikira nnyo: naye bwe yalwala n'atagenda eri Mukama naye eri abasawo.
13 Asa ne yeebakira wamu ne bajjajjaabe n'afiira mu mwaka ogw'ana mu gumu ogw'okufuga kwe.
14 Ne bamuziika mu ntaana ze ye ze yeebajjira mu kibuga kya Dawudi, ne bamuteeka ku kitanda ekyajjula eby'akaloosa ebiwoomerevu n'envumbo ez'engeri nnyingi, ebyalongoosebwa n'amagezi g'abafumbi ba kalifuwa: ne bamunyookereza bingi nnyo nnyini.

robotstxt: allowed

filter: keep


text:
Essuula 8
1 Ne Sawulo yasiima okuttibwa kwe. Ne wabaawo ku lunaku olwo okuyigganyizibwa kunene ku kkanisa eyali mu Yerusaalemi. Bonna ne basaasaanira mu nsi z'e Buyudaaya n'e Samaliya, wabula abatume.
2 Abantu abaatya Katonda ne baziika Suteefano, ne bamukaabira nnyo.
3 Naye Sawulo n'agirira ekkanisa ekyejo kingi, ng'ayingira mu buli nju, ng'awalula abasajja n'abakazi n'abateeka mu kkomera.
4 Awo abo abaasaasaana ne bagenda nga babuulira ekigambo.
5 Firipo n'aserengeta mu kibuga eky'e Samaliya, n'ababuulira Kristo.
6 Ebibiina ne biwulira n'omwoyo gumu ebigambo Firipo by'ayogedde, bwe baawulira ne balaba eby'amagero ge yakolanga.
7 Kubanga bangi ku bo abaaliko dayimooni, ne babavangako nga bakaaba n'eddoboozi ddene: ne bawonanga bangi abaali balwadde okukoozimba n'abalema.
8 Essanyu lingi ne libeera mu kibuga omwo.
9 Naye waaliwo omuntu omu, erinnya lye Simooni, eyakolanga eddogo edda mu kibuga omwo n'awuniikirizanga eggwanga ly'e Samaliya, ng'agamba nti ye mukulu;
10 ne bamuwuliranga bonna okuva ku muto okutuuka ku mukulu, nga bagamba nti Omuntu ono ge maanyi ga Katonda agayitibwa Amangi.
11 Ne bamuwuliranga, kubanga ennaku nnyingi yabawuniikirizanga n'okuloga kwe.
12 Naye bwe bakkiriza Firipo ng'abuulira enjiri ey'obwakabaka bwa Katonda n'erinnya lya Yesu Kristo, ne babatizibwa abasajja n'abakazi.
13 Era ne Simooni yennyini n'akkiriza: bwe yamala okubatizibwa n'abeeranga wamu ne Firipo; bwe yalabanga eby'amagero n'obubonero obunene obwakolebwanga ne yeewuunya.
14 Awo abatume abaali mu Yerusaalemi bwe baawulira nga e Samaliya bakkirizza ekigambo kya Katonda, ne babatumira Peetero ne Yokaana.
15 Nabo bwe baatuuka ne babasabira okuweebwa Omwoyo Omutukuvu:
16 kubanga yali tannaba kubakkako n'omu ku bo: naye baabatizibwa bubatizibwa okuyingira mu linnya lya Mukama waffe Yesu.
17 Awo ne babassaako emikono, ne baweebwa Omwoyo Omutukuvu.
18 Naye Simooni bwe yalaba ng'olw'okussibwako emikono gy'abatume baaweebwa Omwoyo Omutukuvu, n'abaleetera effeeza
19 ng'agamba nti Mumpe nange obuyinza buno buli gwe nnassangako emikono aweebwenga Omwoyo Omutukuvu.
20 Naye Peetero n'amugamba nti Effeeza yo ezikirire naawe, kubanga olowoozezza okufuna ekirabo kya Katonda n'ebintu.
21 Tolina mugabo newakubadde okugabana mu kigambo kino: kubanga omutima gwo si mugolokofu mu maaso ga Katonda.
22 Kale weenenye obubi bwo obwo, osabe Mukama waffe, mpozzi olisonyiyibwa ekirowoozo eky'omu mutima gwo.
23 Kubanga nkulaba oli mu mususa ogukaawa ne mu nvuba y'obubi.
24 Simooni n'addamu n'agamba nti Munsabire mmwe eri Mukama ebigambo ebyo bye mwogedde bireme okumbaako n'ekimu.
25 Awo bwe baamala okutegeeza n'okubuulira ekigambo kya Mukama waffe, ne baddayo e Yerusaalemi, ne babuulira enjiri mu mbuga nnyingi ez'Abasamaliya.
26 Naye malayika wa Mukama n'agamba Firipo ng'ayogera nti Golokoka, ogende obukiika obwa ddyo okutuuka mu kkubo eriserengeta okuva mu Yerusaalemi okutuuka e Ggaaza: ekkubo eryo lya ddungu.
27 N'agolokoka n'agenda: kale, laba, omuntu Omuwesiyopya, omulaawe omukungu wa Kandake kabaka omukazi ow'Abaesiyopya, eyali omuwanika w'ebintu bye byonna, yali azze e Yerusaalemi okusinza,
28 yali addayo n'atuula mu ggaali lye, n'asoma nnabi Isaaya.
29 Omwoyo n'agamba Firipo nti Sembera, weegatte n'eggaali eryo.
30 N'addukana Firipo n'amuwulira ng'asoma nnabbi Isaaya, n'agamba nti Obitegedde by'osoma?
31 N'agamba nti Nnyinza ntya, wabula nga waliwo anandagirira? Ne yeegayirira Firipo alinnye atuule naye.
32 Mu kifo awaawandiikibwa we yali asoma we wagamba nti Yatwalibwa okuttibwa ng'endiga, Era ng'omwana gw'endiga mu maaso g'omusazi w'ebyoya bwe gusirika, Bwekityo teyayasamya kamwa ke:
33 Mu kwetoowaza kwe omusango gwe gwaggibwawo: Ekika kye ani alikinnyonnyola? Kubanga obulamu bwe buggibwa mu nsi.
34 Omulaawe n'addamu Firipo n'agamba nti Nkwegayiridde, nnabbi yayogera ku ani ebigambo bino? Bibye yekka oba bya muntu mulala?
35 Firipo n'ayasama akamwa ke n'asookera ku kyawandiikibwa kino n'amubuulira Yesu.
36 Awo bwe baali batambula mu kkubo ne batuuka awali amazzi; omulaawe n'agamba nti Laba, amazzi; kiki ekindobera okubatizibwa?
37 (Firipo n'agamba nti Oba ng'okkirizza n'omutima gwo gwonna, kirungi. N'addamu n'agamba nti Nzikirizza Yesu Kristo nga ye Mwana wa Katonda.)
38 N'alagira eggaali okuyimirira: ne bakka bombi mu mazzi. Firipo n'omulaawe; n'amubatiza.
39 Bwe baava mu mazzi, Omwoyo gwa Mukama n'atwala Firipo, omulaawe n'atamulaba nate: kubanga yagenda ng'asanyuka.
40 Naye Firipo yalabikira mu Azoto: bwe yayita n'abuulira mu bibuga byonna okutuuka e Kayisaliya.


text:
Zabbuli Psalms
Chapter 59
1 Ondokole mu balabe bange, ai Katonda wange: Ongulumize eri abo abangolokokerako.
2 Ondokole eri abo abakola obutali butuukirivu, Omponye eri abo abaagala omusaayi.
3 Kubanga, laba, bateega emmeeme yange; Ab'amaanyi bakuŋŋaana okunnumba: Si lwa kyonoono kyange, so si lwa kibi kyange, ai Mukama.
4 Baddukana, beeteekateeka nga sikoze bubi: Ozuukuke onnyambe, olabe.
5 Ggwe, ai Mukama Katonda ow'eggye, Katonda wa Isiraeri, Ogolokoke obuulirire amawanga gonna: Tosaasiranga muntu yenna omwonoonyi omubi. (Seera)
6 Bakomawo akawungeezi, bakaaba ng'embwa, Beetooloola ekibuga.
7 Laba, beebajjagala n'akamwa kaabwe; Ebitala biri mu mimwa gyabwe: Kubanga boogera nti Ani awulira?
8 Naye ggwe, Mukama, olibasekerera; Oliduulira amawanga gonna.
9 Ai amaanyi gange, naakulindiriranga ggwe: Kubanga Katonda kye kigo kyange ekiwanvu.
10 Katonda ow'okusaasirwa kwange anankulemberanga: Katonda anandabyanga bye njagala nga bituuse ku balabe bange.
11 Tobatta, abantu bange baleme okwerabira: Obasaasaanye n'amaanyi go, obatoowaze, Ai Mukama engabo yaffe.
12 Olw'okwonoona kw'akamwa kaabwe, olw'ebigambo by'emimwa gyabwe, Bakwatibwe nga beenyumiriza, Era n'olw'okukolima n'obulimba bye boogera.
13 Obazikirize mu busungu, obazikirize, balemenga okubaawo nate: Era bategeerenga nga Katonda afugira mu Yakobo, Okutuuka ku nkomerero z'ensi. (Seera)
14 Era akawungeezi bakomewo, bakaabe ng'embwa, Beetooloole ekibuga.
15 Balitambulatambula nga banoonya emmere, Balikeesa obudde bwe batalikkuta.
16 Naye nze naayimbanga ku maanyi go; Weewaawo, naayimbiranga ddala ku kusaasira kwo enkya: Kubanga wali kigo kyange ekiwanvu, N'ekiddukiro ku lunaku olw'okutegana kwange.
17 Ggwe, ai amaanyi gange, gwe nnaayimbiranga okukutendereza: Kubanga Katonda kye kigo kyange ekiwanvu, Katonda wa kusaasirwa kwange.


text:
ABEEFUNIRA ku pulogulaamu y’omukwano ku Bukedde Fm batenda laavu gye balimu.
Simon Katongole, 34, ow’e Ziroobwe-Kyetume mu Luweero ye yeefunidde mwana muwala Jane Nabulya, 23, ow’omu Kalagi ku pulogulaamu y‘Ekkwaano Guest House ebeera ku Bukedde Fm buli lunaku okuva ku Mmande okutuuka ku Lwokutaano okutandika ku ssaawa 4:00 okutuuka ku 7:00 ogw’ekiro.
Katongole agamba nti, eddoboozi lya Nabulya lye lyasooka okumukuba era bwe yamuwa omukisa basisinkane naye teyasibamu. Nnamunoonya mu Kalagi gye nnamusanga ku kyalaani ky’atunga.
Nga sinnamufuna nnalinako abakazi babiri era nnina abaana babiri naye kirabika Nabulya ye mukazi wange ow’ebirooto.
Ng’oggyeeko omukwano gw’andaga, afaayo nnyo ate tankaluubiriza mu byassente ng’abalala bwe baali bakola anti ne bwe mmuwa 5,000/- oba 2,000/- asiima,” bwatyo Katongole bwe yawaanye Nabulya n’agattako nti bategeka kwanjula ekiseera kyonna.
Ye Nabulya agamba nti Katongole okubeera n’abaana takirinaako buzibu kubanga naye alinayo babiri era buli muntu ageezezzaako okubuulira munne ebyama bye okulaba nga bongera okwetegeera n’okukwatagana olwo omukwano gwabwe gutinte.


text:
Bya Robert Mutebi
OMUSUMBA w’ekkanisa y’Abalokole mu Kampala ab’ettima bamuteeze ng’ava mu kkanisa ye okubuulira enjiri ekiro ne bamuyiira asidi bwe yabadde alinnya mmotoka ye okudda ewaka.
Omutume Umar Mulinde ow’ekkanisa ya Gospel Life Church International e Najjanankumbi yeeyagudde ku kibambulira kino mu kiro ekikeesa OLwomukaaga ku ssaawa 5:30 nga ky'ajje ave ku kituuti mu zimu ku nkung'aana z’abadde nazo mu keetereekerero ka Ssekukkulu.
Asidi eyamuyiiriddwa yayiise ku ludda lwa mmotoka ye olwa ddereeva lwonna n’akulukutira ku ndabirwamu.
“Twabadde tuli wano ne tuwulira enduulu nga z’amusajja ng’awanjaga nti bamuyiiridde asidi era twagenze okutuuka nga ye musumba muliraanwa waffe kwe kusooka okumuddusa mu kalwaaliro akamu e Namasuba gye baatugobye ne tugenda ku International” Moses Kalyango omu ku baliraanwa ba Mulinde ku kkanisa ye bwe yategeezezza.
Ye Omutume asinzidde ku kitanda mu ddwaliro gy'ajjanjabirwa erya International Hospital n’agamba nti abamuwalana olw’okukyusa eddiini n’ava mu Busiraamu n’alokoka be bali emabega w’okumwokya asidi.
Omutume Umar Mulinde ne mukaze we nga balaga engoye ze gye baamuyiriddemu asidi. Ekif: Nicholas Kajoba
“Kyemmanyi eyanjiridde asidi yazze wakati wa ssaawa 3:00 ne 4:00 ez’ekiro era yansig'aanye nnaakava e Masajja mu lukung'aana lw’enjiri omwalokokedde abantu abasoba mu 1000”. Mulinde bwe yategeezezza
Wabula omwogezi wa Poliisi mu ggwanga Asuman Mugyenyi yategeezezza mu lukung’aana lw’abamawulire nti baakakwatayo omuntu omu ku bateeberezebwa okwenyigira mu kikolwa kino kyokka n'agaana okwatuukiriza amannya ge n’ebimukwatako. Mugyenyi yagambye nti poliisi ekyagenda mu maaso n’okukola okunoonyereza okuzuula abeenyigidde muy kikolwa kino.


text:
SUURA IKUMI NA MUKAAGA
Gumira ha Kuramya okw’Amananu
Baibuli eyegesa ki ha kukozesa ebisisani?
Abakristayo baina ntekereza ki ha biro by’amadiini ebikuru?
Nosobora ota kusoborra abandi enyikiriza yawe otababiihize?
KAKUBA okizoora ngu ekikaro nambere oikara kisiisirwe habwokuba haroho omuntu aikaire nanagamu ebintu eby’obutwa omu nsita, kandi okakizoora ngu kakuba ogenda omu maiso n’okwikara omu kikaro ekyo, nikiija kukurugiramu akabi k’amaani, wakukozire ki? Hataroho kugurukyagurukya nosobora kukirugamu. Kyonka omazire kukirugamu nosobora kwikara n’oyekaguza eby’obutwa ebyo tibiina akabi akabinkozireho?
2 Entekaniza ekusisanaho nk’egyo eri omu madiini ag’ebisuba. Baibuli eyegesa ngu okuramya kw’ago kwijwiremu enyegesa n’ebikorwa ebitasemiire. (2 Abakolinso 6:17) Egyo niyo nsonga habwaki kiri kikuru muno iwe kuruga omu “Baburoni Orukoto” nigo madiini goona ag’ebisuba. (Okusuku’rwa 18:2, 4) Kinu okikozire? Obukiraba kiri kityo, nosiimwa muno. Baitu kw’eyahukaniza bw’eyahukaniza kyonka ha madiini ag’ebisuba tikikumara. Hanyuma noyetaga kwekaguza, ‘Haroho ekintu kyoona ekiina akakwatiraine n’okuramya okw’ebisuba ekinsigaize?’ Tekereza ha by’okurorraho binu.
EBISISANI N’OKURAMYA BAISENKURU ITWE ABAFIIRE
3 Abamu baikaire n’ebisisani rundi ensisira z’abacwezi omu maka gabu kumara emyaka nyingi. Naiwe owanyu mwina byo? Nosobora kutekereza ngu tikihikire kusaba Ruhanga otakubikozesa. Nosobora kuba nohu’ra otakugonza n’okubyeihaho. Baitu Ruhanga nuwe akutugambira omulingo ogu twina kumuramyamu, kandi Baibuli eyegesa ngu tagonza tukozese ebisisani. (Okuruga 20:4, 5; Zabuli 115:4-8; Isaya 42:8; 1 Yohana 5:21) Nahabwekyo, nosobora kugumira ha kuramya okw’amananu kakuba ohwerekereza ebintu byoona eby’obaire n’okozesa omu kuramya okw’ebisuba. Birole nka Ruhanga okwabirora—‘nk’ebinugwa.’ —Ekyebiragiro 27:15.
4 Amadiini maingi ag’ebisuba gakora emikoro ekwatagaine n’okuramya abafiire. Abamu batakegere mananu, baikirizaga ngu abafu bafooka myoyo ngu nibeyongera kuba bomezi omu kikaro nambere tutakusobora kubarora kandi ngu nibasobora kukonyera rundi kurumya abomezi. Nosobora kuba wafayoga muno kukora emikoro y’okusemeza abafu. Baitu nkoku wayegere omu Suura 6 ey’ekitabo kinu, abafu tibeyongera kuba bomezi ahantu hoona. Nahabwekyo, kulengaho kubaza nabo kuba kusiisa obwire. Omu mananu, obukwenda bwoona obukusobora kuzooka nk’obukuruga hali abagonzebwa baitu abafiire, buruga hali badaimoni. Nahabwekyo, Yahwe akatangira Abaisareri kulengaho kubaza n’abafu n’obukwakuba kukora eby’oburaguzi eby’omulingo gwoona.—Ekyebiragiro 18:10-12.
5 Obworaba wakozesaga ebisisani kandi n’oramya n’abaswenkuru abafiire, kiki ekyo kutekwa kukora? Soma kandi ocumitirize ha bicweka by’omu Baibuli ebikubaza ha mulingo Ruhanga atwaramu ebintu ebyo. Saba Yahwe butoosa akukonyere kugumira ha kuramya okw’amananu, kandi n’okutunga entekereza nk’eye.—Isaya 55:9.
ABAKRISTAYO ABAIRA TIBAKUZAAGA KRISIMANSI
6 Ebiro bikuru ebikuzibwa amadiini ag’ebisuba bisobora kusiisa okuramya kw’omuntu. Nk’eky’okurorraho cumitiriza hali Krisimansi, bagamba ngu kiri kiro ky’amazarwa ga Yesu Kristo, kandi haihi buli diini ekweyeta Nkristayo ekikuza. Kyonka kandi tiharoho bujulizi obukwoleka ngu abakurasi ba Yesu ab’omu kyasa eky’okubanza nabo bakuzaga ekiro ekyo. Ekitabu ekyetwa Sacred Origins of Profound Things kigamba: “Okumara ebyasa bibiri hanyuma y’okuzarwa kwa kristo, busaho muntu wena akaba amanyire ekiro kyonyini Yesu eki yazalirweho n’obukwakuba kufayo kukimanya.”
7 Abageswa ba Yesu gonze n’obubakubaire bamanyire ekiro kyonyini eky’okuzarwa kwe tibakukikulize. Habwaki? Habwokuba nkoku ekitabu The World Book Encyclopedia kigamba, Abakristayo abaira batwaraga “okukuza amazarwa g’omuntu wena, nk’ekikorwa ky’obukafiri.” Amazarwa gonka agabazibwaho omu Baibuli agakuziibwe, g’abalemi babiri abataramyaga Yahwe. (Okubanza 40:20; Marako 6:21) Abantu bakuzaga amazarwa kuhereza abacwezi babu ekitinisa. Nk’eky’okurorraho, ha 24 Mayi Abarumi bakuzaga ekiro ky’amazarwa ga ruhanga waabu omukazi ayetwa Diana. Ekiro ekyahonderahoga bakuzaga, amazarwa ga ruhanga waabu kazooba ayetwa Apollo. Nahabwekyo kukuza amazarwa kikorwa eky’amanywaga nk’eky’obukafiri, hatali eky’Obukristayo.
8 Haroho ensonga endi habwaki Abakristayo ab’omu kyasa eky’okubanza tibakukulize amazarwa ga Yesu. Abegeswa be bakaba bamanyire kurungi ngu okukuza amazarwa kukaba kwine akakwatiraine n’emizizozizo. Nk’eky’okurorraho, baingi ha Bayonani n’Abarumi aba ira baikirizaga ngu buli muntu obu yabaga nazarwa habahoga omwoyo ogw’amulindaga omu bwomezi bwe bwoona. Ekitabu ekyetwa The Lore of Birthdays kigamba ngu “Omwoyo ogwo gwabaga gwine oruganda na ruhanga ayazairwe ha kiro omuntu ogwo eky’azalirweho.” Nikyeyoleka kurungi ngu Yahwe tiyakusiimire emikoro erukukwataniza Yesu n’eby’oburaguzi. (Isaya 65:11, 12) Hati Krisimansi ekahika eta kukuzibwa abantu baingi?
ENDUGIRRO YA KRISIMANSI
9 Hakaba harabireho myaka nyingi hanyuma ya Yesu kuruga omu nsi nubwo abantu bakatandika kukuza amazarwa ge ha 25 Desemba. Kyonka ekyo kitabe kiro Yesu eki yazalirweho, obujulizi bwoleka ngu nikizooka akazarwa omu Okitoba.* Hati habwaki bakomere Desemba 25? Kikuzooka ngu abamu hanyuma abatandikire kweyeta Abakristayo “bakagonza ekiro ekyo kihikire hamu n’ekiro ky’Abarumi abakafiri eki bakulizahoga ‘ekiro ky’okuzarwa kw’eizooba eritasingurwa.’ ” (The New Encyclopædia Britannica) Omu busuumi bw’obutiti omusana nambere gwabaga mutito muno, Abarumi bakoraga emikoro y’ekikafiri ey’okugarra izooba. Desemba 25 kyatekerezebwaga kuba nikyo ekiro izooba ly’atandikaga kugaruka. Omu kulengaho kuhindura abakafiri abebembezi b’amadiini bakatandika kukuza ekiro kinu kandi balengaho kukifora ‘eky’Ekikristayo.’#
10 Kuruga ira Krisimansi ikaire emanyirwe kuba y’arugire omu bukafiri. Habw’obutasagikwa ebyahandiikirwe ekatangwa kukuzibwa omu Bungereza n’omumatwale agamu ag’Amerika omu kyasa kya 17. Omuntu wena ayayangaga kugenda ha mulimu ha kiro kya Krisimansi y’afubirwaga. Baitu hakarabaho akasumi kataito Krisimansi yagarukamu kukuzibwa nk’ekiro kikuru kandi eyongirweho n’obuzizozizo obundi, ekeyongera kuba kiro kikuru kandi nukwo kiri n’omu nsi nyingi hati. Habwokuba Krisimansi ine akakwatiraine n’amadiini g’ebisuba Abakristayo abakugonza kusemeza Ruhanga tibagikuza rundi ekiro ekindi ekikuru ekiine endugirro omu kuramya kw’obukafiri.%
ENDUGIRRO MALI KIKURU?
11 Abamu baikiriza ngu ebiro nka Krisimansi bikaruga omu bukafiri kyonka kandi nibatekereza ngu tikiri kibi kubikuza. Eky’okubanza baingi obu baba nibakuza ebiro ebyo baba batakutekereza ha kuramya okw’ebisuba. Obusumi nka bunu buhereza ab’omu maka akagisa kwikaraho hamu. Naiwe nukwo okutekereza? Obukiraba kiri kityo, ekizibu ekikukulemesa okugumira ha kuramya okw’amananu tikiri habw’okugonza muno ediini ez’ebisuba baitu kugonza muno ab’omu maka gaawe. Ba n’okugumya ngu Yahwe ayatandikireho amaka, nagonza obe n’enkoragana ennungi n’aboruganda rwawe. (Abafeso 3:14, 15) Baitu nosobora kugumya enkoragana egyo omu mulingo ogukusiimwa Ruhanga. Eki tusemereire kutwara nk’ekikuru nikyo omukwenda Paulo yagambire: ‘Mwekambege kumanya Mukama waitu eky’agonza okukiri.’—Abafeso 5:10.
12 Rundi osobora kuba n’otekereza ngu endugirro ye biro bikuru ina akakwatiraine kataito n’omulingo ogu bikukuzibwa hati. Endugirro y’ekintu mali nkuru muno? Mali nkuru! Cumutiriza ha kulengesaniza kunu: Kakuba, osanga eswiti omu mukura, nosobora kugikomamu okagirya? Nangwa! Eswiti egyo mbi. Okusisanaho eswiti egyo, ebiro bikuru nibisobora kuzooka nk’ebirungi, baitu bikaihwa omu bikaro ebitari birungi. Kugumira ha kuramya okw’amananu, twina kuba n’endora y’ebintu nk’eya Isaya, ayagambiire abaramya omu mananu: “Mutakora hakintu kyona ekitasemiire.”—Isaya 52:11.
OKUKOZESA AMAGEZI NITUKORAGANA N’ABANTU ABANDI
13 Nihasobora kubaho obuzibu habwokuba ocwiremu buteteraniza ha kukuza ebiro bikuru. Nk’eky’okurorraho, bakozi bagenzi bawe nibasobora kwekaguza habwaki otabeteranizaho ha mikoro y’okukuza ebiro bikuru ha mulimo. Kandi kakusangwa ohebwa ekisembo kya Krisimansi, kyakubaire kibi kukikiriza? Kakuba mugenzi waawe omu buswezi aba atali omu nyikiriza yaawe? Nosobora kukigumya ota ngu abaana baawe tibakitwale ngu baina eki bakuferwa habw’obutakuza biro bikuru?
14 Amagezi nigetagisa kumanya omulingo ogu twina kukwatamu buli ekiraijaho. Kakusangwa omuntu akugondeza ekiro kikuru ekirungi omu mulingo omurungi, okusobora kumusiima. Baitu kakuba aba muntu ow’oikara n’orora rundi ow’okora nawe, nosobora kubaza nauwe ebikukiraho. Kyonka mu buli mulingo, kozesa amagezi. Baibuli ehanura: “Ebigambo byanyu biikalege byembabazi ebiro byona, nibirungibwamu ekisura, nukwo mumanye okukibahikiriire okwanukura abantu omu omu.” (Abakolosai 4:6) Wegendereze muno butabarabyamu maiso. Baitu omu mulingo gw’amagezi soborra enyikiriza yaawe. Kimanyise kurungi ngu tokuhakaniza kugaba ebisembo n’obukwakuba okwesoroza ahamu kyonka ngu wakugondeze kukikora akasumi akandi.
15 Kandi, kakusangwa omuntu aba nagonza kukuha ekisembo? Kikusigiki’ra ha kigendererwa ekyaina. Ogwo akikugabira nasobora kukugamba: “Manyire ngu tokuza kiro kinu, baitu nabwo nigonza kukuha ekisembo kinu.” Nosobora kucwamu ngu kutwara ekisembo ekyo tikiri nikyo kimu n’okukuza ekiro ekyo. Kyonka akikugabire obw’araba atamanyire nyikiriza yaawe nosobora kumumanyisa ngu ekiro ekyo tokikuza. Kinu nikisobora kukukonyera kusoborra habwaki oikirize ekisembo kye kyonka iwe otakugenda kumugabira ekisembo omu kasumi ako. Harubaju orundi, kyakubaire ky’amagezi butaikiriza ekisembo ekyo kakuba ogwo akikugabiire aba n’ekigendererwa ky’okukwoleka ngu tokugumira ha nyikiriza yaawe ngu rundi okusobora kunaga emitindo y’enyikiriza yaawe habw’okugonza ebintu.
KANDI AB’ORUGANDA RWAWE?
16 Kakusangwa ab’oruganda rwawe baba batali b’enyikiriza yaawe? Nabwo, kozesa amagezi. Tikikukwetagisa kutera empaka nabo ha buli kazizo rundi buli mukoro ogu bakukuza. Mu kikaro ky’ekyo hereza ekitinisa okucwamu n’obugabe bwabu, nka iwe oku wakugondeze bakulekere obugabe bwawe. (Matayo 7:12) Wetantare ebikorwa ebisobora kukuletera kweteraniza ha kukuza ekiro ekikuru. Kyonka kandi lenga ebintu ebitakumanyisa ngu okulize omukoro rundi ekiro kikuru. Baitu nabwo oina kukigumya ngu ebirarugamu biraleka isenkati mutima wawe atekaine.—1 Timoseo 1:18, 19.
17 Nosobora kukora ota nukwo abaana baawe baleke kukitwara ngu nibaferwa habwokuba timukukuza biro ebitali mu byahandiikirwe? Kinu kikusigikira ha by’obako’ra omu biro ebindi omu mwaka. Abazaire abamu baba n’obusumi obu bagabiramu abaana babu ebisembo. Ekimu ha bisembo ebirukuki’rayo kimu oburungi eky’osobora kuha abaana baawe, nibwo obwire obw’omara nabo, okubafaho, hamu n’okubagonza.
GUMIRA HA KURAMYA OKW’AMANANU
18 Kusemeza Ruhanga, oina kwangira kimu okuramya okw’ebisuba kandi ogumire ha kuramya okw’amananu. Kinu nikitwarramu ki? Baibuli egamba: “Kandi tutekerezege okwekambisangana okugonzangana nokukora engeso ezisemire; okutaleka okwesorozaga hamu, nkabandi okubagira baitu nitugambi’rangana itwenka kandi okweyongera tweyongerege tuti nkoku mukurora ekiro kiri haihi n’okuhika.” (Abaheburaniya 10:24, 25) Ensorrokano ez’Ekikristayo nugwo omulingo gumu ogw’okuramizamu Ruhanga omu mulingo ogw’agonza. (Zabuli 22:22, 122:1) Omu nso’rokano zinu Abakristayo ab’amananu “baga’ranganamu amaani.”—Abarumi 1:12.
19 Kugambiraho abandi eby’oyegere kuruga omu Baibuli n’Abakaiso ba Yahwe nakyo kiija kukukonyera kugumira ha kuramya okw’amananu. Abantu baingi ‘nibasinda niba’ra’ habw’ebibi ebirukukorwa omu nsi hati. (Ezekyeri 9:4) Nosobora kuba n’omanyayo abamu abarukwehurra bati. Habwaki otabagambiraho ha kunihira okwoina okukusigikira ha Baibuli okw’ebiro eby’omumaiso? Noyeyongera kuba hamu n’Abakristayo ab’amananu n’okugambiraho abandi hali amananu aga Baibuli agoyegere, noija kusanga okwegomba kwoona okw’ebintu ebikorwa omu madiini ag’ebisuba kwokaba osigaize, nikuhweramu kimu. Kigumye ngu noija kutunga okusemererwa hamu n’emigisa nyingi obw’oragumira ha kuramya okw’amananu.—Maraki 3:10.
BAIBULI EKY’EYEGESA
- Ebisisani n’okuramya ba isenkuru itwe abafiire tibiine mugabo gwoona omu kuramya okw’amananu.—Kuruga 20:4, 5; Ekyebiragiro 18:10-12.
- Tikihikire kweteraniza ha kukuza emikoro ina endugirro y’ekikafiri.—Abefeso 5:10.
- Abakristayo ab’amananu baina kukozesa amagezi nibasoborra abantu bandi enyikiriza zabu.—Abakolosayi 4:6.
* Rora Ebyongirweho.
# Omukoro gw’okusiima ruhanga w’Abarumi ow’eby’obulimi ogw’ayetwaga Saturnalia nagwo gwina kikoto eki gwakozere ha kutandika kukuza ekiro kya 25 Desemba. Omukoro gw’Abarumi ogu gwabahoga kuruga 17-24 Desemba. Habahoga okulya, kusemererwa n’okugaba ebisembo.
% Kumanya ebikukiraho ha mulingo Abakristayo ab’amananu batwaramu ebiro ebindi ebikuru, rora Ebyongirweho.
Ebikaguzo
1, 2. Kikaguzo ki eky’okutekwa kwekaguza hanyuma y’okuruga omu madiini ag’ebisuba, kandi habwaki n’otekereza ngu kinu kikuru?
3. (a) Baibuli egamba ki ha kukozesa ebisisani, kandi habwaki abandi bakusobora kukisanga kigumire kwikiraniza n’entekereza Ruhanga eyaina ha bisisani? (b) Wakukolire ki ebintu byoona eby’obaire n’okozesa omu kuramya okw’ebisuba?
4. (a) Tumanya tuta ngu okuramya baisenkuru itwe abafiire tikiine mugaso? (b) Habwaki Yahwe yahakaine abantu be kwetahya omu bikorwa eby’oburaguzi?
5. Wakukozire ki kakuba ediini eyi wabairemu y’akozesaga ebisisani hamu n’okuramya abaswenkuru abafiire?
6, 7. (a) Abakuza krisimansi baba nibakuza ki, baitu abakurasi ba Yesu Kristo ab’omu kyasa eky’okubanza nabo bagikuzaga? (b) Omu kasumi k’abakurasi ba Yesu emikoro y’okukuza amazarwa yatwaraga eta?
8. Soborra akakwatiraine akaroho hagati y’okukuza amazarwa n’emizizozizo?
9. Desemba 25 kikatandika kita kukuzibwa nk’eky’amazarwa ga Yesu?
10. Omu busumi obuhingwireho habwaki abantu abamu bataakuzaga krisimansi?
11. Habwaki abantu abamu bakuza ebiro bikuru, baitu kiki eki tusemereire kutwara nk’ekikuru muno?
12. Soborra habwaki twine kwetantara engeso n’emikoro enyakwina endugirro embi?
13. Buzibu ki obukusobora kuruga omu butakuza biro bikuru?
14, 15. Wakukozire ki kakusangwa omuntu akugondeza ekiro kikuru ekirungi, rundi aba n’agonza kukuha ekisembo?
16. Nosobora ota kukozesa amagezi n’obaza ha nsonga ezikwatiraine na h’akukuza ebiro bikuru?
17. Nosobora ota kukonyera abaana baawe butakitwara ngu nibaferwa butakuza biro bikuru?
18. Okubaho omu nsorrokano ez’Ekikristayo nikisobora kita kukukonyera okwikara oli mwesigwa omu kuramya okw’amananu?
19. Habwaki kikuru muno kugambiraho abandi ha bintu eby’oyegere kuruga omu Baibuli?


text:
OBUFUMBO nsonga nkulu nnyo mu bulamu. Y’ensonga lwaki ngisimbako nnyo buli lwe nfunawo akadde.
Abantu abakula nga tebalumirirwa bannaabwe wamu n’abo bamusibira mu bbwa, ebiseera ebisinga biva mu maka mwe bakulira.
Eno y’ensonga lwaki mmwe abafunye omukisa okufuna amaka mulina okwesiba ebbiri okulaba ng’abaana bammwe bavaamu bafuuke abantu ab’omugaso eri eggwanga lyaffe.
Okutuukiriza kino, mulina okufaayo okutambulira mu kkubo eribatuusa ku buwanguzi. Obufumbo mubuggyeemu olwali n’amalala baana bange lwe munaasobola okufuuka abawanguzi. Obudde bwammwe obusinga mubuteeke ku kutetenkanya n’okuyiiya ku ngeri y’okutambuzaamu amaka gammwe okusinga ekirala kyonna.
Mubeere siriyaasi nnyo ku nsonga y’obufumbo n’obutaziteekamu muzannyo. Okutuukiriza bino byonna, mufissengawo akadde mutuulengako wamu n’abaana bammwe okwogera ku nsonga z’amaka gammwe n’okukuba ttooki mu nsonga z’amaka ez’omu maaso.
Temulekerera n’okusuulirira abaana bammwe wamu n’amaka gammwe nga mwekwasa ensonga y’obutaba na budde. Ggwe ng’omukazi yiga okugabanya obudde bwo obw’emirimu, abaana bo n’amaka go naddala ekisenge.
Mbasaba mukendeeze ku masanyu n’okwonoona obudde mu bintu ebitali ku mulamwa. Okubungeesa eng’ambo n’okukuba olwali olwa buli kakedde mubirekere abo ab’obusa lwa nsonga nti bo emirimu gyabwe si mingi bw’ogigeraageranya n’egyammwe. Akuume!


text:
Engero Proverbs
Chapter 31
1 Ebigambo bya kabaka Lemweri; ebyalagulwa nnyina bye yamuyigiriza.
2 Kiki, mwana wange? era kiki, ai mwana w'olubuto lwange? Era kiki, ai mwana w'obweyamo bwange?
3 Towanga bakazi amaanyi go, Newakubadde amakubo go eri ekyo ekizikiriza bakabaka.
4 Si kwa bakabaka, ai Lemweri, si kwa bakabaka okunywanga omwenge; So si kwa balangira okwogeranga nti Ekitamiiza kiri ludda wa?
5 Balemenga okunywa ne beerabira amateeka, Ne banyoola omusango gw'omuntu yenna abonyaabonyezebwa.
6 Mumuwenga ekitamiiza oyo ayagala okufa, N'omwenge oyo alina emmeeme eriko obuyinike:
7 Anywenga yeerabirenga obwavu bwe, Alemenga okujjukira nate ennaku ze.
8 Yasamanga akamwa ko olwa kasiru, Okuwoza ensonga y'abo bonna abalekebwa nga tebalina bannaabwe.
9 Yasamanga akamwa ko osalenga emisango egy'ensonga, Osalirenga emisango omwavu n'eyeetaaga.
10 Omukazi omwegendereza ani ayinza okumulaba? Kubanga omuwendo gwe gusinga wala amayinja amatwakaavu.
11 Omutima gwa bba gumwesiga, So taabulwenga magoba.
12 Amukola bulungi so si bubi Ennaku zonna ez'obulamu bwe.
13 Anoonya ebyoya by'endiga ne ppamba, N'akola emirimu n'engalo ze n’essanyu.
14 Ali ng'amaato ag'abasuubuzi; Emmere ye agiggya wala.
15 Era agolokoka nga bukyali bwa kiro, N'awa ab'omu nnyumba ye ebyokulya, N'agabira abawala be emirimu gyabwe.
16 Alowooza ennimiro n'agiguia: Asimba olusuku olw'emizabbibu n'ebibala eby'emikono gye.
17 Yeesiba n'amaanyi, N'anyweza emikono gye.
18 Alaba ng'obuguzi bwe bulimu ettunzi: Ettabaaza ye tezikira kiro.
19 Ateeka engalo ze ku muggo ogubaako ppamba, Emikono gye ne gikwata akati akalanga.
20 Ayanjululiza omwavu omukono gwe: Weewaawo, agololera emikono gye oyo eyeetaaga.
21 Omuzira tagutiira ab'omu nnyumba ye; Kubanga ab'omu nnyumba ye bonna bambadde olugoye olumyufu.
22 Yeekolera amagodooli; Ebyambalo bye bafuta nnungi n'olugoye olw'effulungu.
23 Bba amanyibwa mu miryango, Bw'atuula mu bakadde ab'ensi.
24 Atunga ebyambalo ebya bafuta n'abitunda; N'awa omusuubuzi enkoba.
25 Amaanyi n'okutiibwa bye byambalo bye; Era asekerera ebiro ebigenda okujja.
26 Ayasama akamwa ke n'amagezi; N'etteeka ery'ekisa liba ku lulimi lwe.
27 Alabirira nnyo empisa ez'ab'omu nnyumba ye, So talya mmere ya kugayaala.
28 Abaana be bagolokoka ne bamuyita wa mukisa; Ne bba, n'amutendereza ng'ayogera nti
29 Abawala bangi abaakola eby'okwegendereza, Naye ggwe obasinga bonna.
30 Okuganja kulimba n'obulungi tebuliiko kye bugasa: Naye omukazi atya Mukama ye anaatenderezebwanga.
31 Mumuwenga ku bibala eby'emikono gye; N'emirimu gye gimutenderezenga mu miryango.


text:
Essuula 4
1 Nkukuutirira mu maaso ga Katonda ne Kristo Yesu, alisalira omusango abalamu n'abafu, era n'olw'okulabika kwe n'obwakabaka bwe;
2 buuliranga ekigambo; kubiririzanga mu bbanga erisaaniramu n’eritasaaniramu; weranga, nenyanga, buuliriranga n'okugumiikiriza kwonna n'okuyigiriza.
3 Kubanga ebiro birijja lwe batalikkiriza kuwulira kuyigiriza kwa bulamu; naye, amatu nga gabasiiwa, balikuŋŋaanya abayigiriza ng'okwegomba kwabwe bo bwe kuli;
4 baliziba amatu okulekanga amazima, balikyama okugobereranga enfumo obufumo.
5 Naye ggwe tamiirukukanga mu byonna, bonaabonanga, kolanga omulimu ogw'omubuulizi w'enjiri, tuukirizanga okuweereza kwo.
6 Kubanga nze kaakano nfukibwa, n'ebiro eby'okuteebwa kwange bituuse.
7 Nnwanye okulwana okulungi, olugendo ndutuusizza, okukkiriza nkukuumye:
8 ekisigaddeyo, enterekeddwa engule ey'obutuukirivu Mukama waffe gy'alimpeera ku lunaku luli, asala emisango egy'ensonga: so si nze nzekka naye era ne bonna abaagala okulabika kwe.
9 Fuba okujja gye ndi mangu:
10 kubanga Dema yandekawo, ng'ayagala emirembe egya kaakano, n'agenda e Ssessaloniika; Kulesuke e Ggalatiya, Tito e Dalumatiya.
11 Lukka ye ali awamu nange yekka. Twala Makko, omuleete wamu naawe; kubanga angasa olw'okuweereza.
12 Naye Tukiko nnamutuma mu Efeso.
13 Ekyambalo kye nnaleka mu Tulowa ewa Kappo, bw'oliba ng'ojja, kireete, n'ebitabo, naye, okusinga, biri eby'amaliba.
14 Alegezanda omuweesi w'ebikomo yankola obubi bungi: Mukama waffe alimusasula ng'ebikolwa bye bwe byali:
15 oyo naawe omwekuumanga; kubanga yaziyiza nnyo ebigambo byaffe.
16 Mu kuwoza kwange okw'olubereberye siwali eyannyamba, naye bonna banjabulira: nsaba baleme okukibalirwa.
17 Naye Mukama waffe yayimirira kumpi nange, n’ampa amaanyi; nze ndyoke ntuukirize kye mbuulira, era ab'amawanga bonna balyoke bawulire: ne ndokoka mu kamwa k'empologoma.
18 Mukama waffe anandokolanga mu buli kikolwa ekibi, era anankuumanga okutuusa ku bwakabaka bwe obw'omu ggulu: aweebwenga ekitiibwa emirembe n'emirembe. Amiina.
19 Lamusa Pulisika ne Akula, n'ennyumba ya Onesifolo.
20 Erasuto yabeera mu Kkolinso: naye Tulofiimo nnamuleka mu Mireeto ng'alwadde.
21 Fuba okujja ebiro by'empewo nga tebinnatuuka. Ewubulo akulamusizza, ne Pudente, ne Lino, ne Kulawudiya, n'ab'oluganda bonna.
22 Mukama waffe abeerenga n'omwoyo gwo. Ekisa kibeerenga nammwe.


text:
Zekkaliya Zechariah
Chapter 4
1 Malayika eyali ayogera nange n'akomawo, n'anzuukusa ng'omuntu bw'azuukusibwa mu tulo twe.
2 N'aŋŋamba nti Olabye ki Ne njogera nti Ntunudde, era, laba, ekikondo eky'ettabaaza ekya zaabu kyonna n'ekibya kyakyo nga kiri waggulu ku kyo n'ettabaaza zaakyo omusanvu; ettabaza eziri waggulu waakyo, buli ttabaaza ng'eriko emimiro musanvu:
3 n'emizeyituui ebiri ku mabbali eruuyi n'eruuyi ogumu ku mukono ogwa ddyo ogw'ekibya, ogumu ku mukono gwakyo ogwa kkono.
4 Ne nziramu ne ŋŋamba malayika eyali ayogera nange ne njogera nti Ebyo biki mukama wange?
5 Malayika eyali ayogera nange n'addamu n'aŋŋamba nti Tomanyi ebyo bwe biri? Ne njogera nti Nedda, mukama wange.
6 N'addamu n'aŋŋamba nti Kino kye kigambo kya Mukama eri Zerubbaberi nga kyogera nti Si lwa maanyi so si lwa buyinza naye lwa mwoyo gwange, bw'ayogera Mukama w'eggye.
7 Olusozi olunene ggwe, weeyita ki? mu maaso ga Zerubbaberi olibeera lusenyi era alireeta ejjinja erya waggulu ne balirangirira nti Liweebwe ekisa, liweebwe ekisa.
8 Nate ekigambo kya Mukama ne kijja gye ndi nga kyogera nti
9 Emikono gya Zerubbaberi girasizza ennyumba eyo; era n'emikono gye girigimala; era olitegeera nti Mukama w'eggye ye yantuma gye muli.
10 Kubanga ye ani anyoomye olunaku olw'ebitono? Kubanga balisanyuka era baliraba ejjinja erigera mu ngalo za Zerubbaberi, bano omusanvu, ge maaso ga Mukama; gaddukanaddukana mu nsi zonna.
11 Ne nziramu ne mmugamba nti Emizeyituuni gino ebiri kye ki ku mukono ogwa ddyo ogw'ekikondo eky'ettabaaza ne ku mukono gwakyo ogwa kkono?
12 Ne nziramu omulundi ogw'okubiri ne mmugamba nti Amatabi gano abiri maki ag'emizeyituuni agali ku mabbali g'emimwa ebiri egya zaabu ageemalamu gokka amafuta aga zaabu?
13 N'anziramu n'ayogera nti Tomanyi ago bwe gali? Ne njogera nti Nedda, mukama wange.
14 Awo n'ayogera nti Ago be baana babiri ab'amafuta abayimirira awali Mukama w'ensi zonna.


text:
OMUYIMBI Abdu Mulaasi yeekoze obusolo ng'ayaniriza mukyala we Fatuma Mugenyi eyakazibwako erya Nnusu Bulaaya okuva Ebulaaya gy’abadde okuva mu 2012.
Ebulaaya yagendayo nga baakamalaembaga yaabwe era okuva olwo abadde taddanga era nga beewuliza ku ssimu. Mugenyi yajjidde ku nnyonyi ya British Airways nga yatuuse ku ssaawa 5:30 ez’ekiro.
Abdul Mulaasi wano we yatandikidde okwetala ng’akirako ow’akagatto akamu. Era olwamulabye n’amusitulako mu bbanga eno nga bw’amunywegera wamma abantu ne bafa.
Mulaasi nga beenywegera ne Fatuma.
Baabadde bakoze akabaga ku London Guest House e Zzana era we baagabulidde bagenyi baabwe.
Bakira beekola obusolo omwabadde okweriisa, okwenywesa n’okwenywegera mu lujjude nga tebafaayo.
Fatuma yagenda baakamuwoowa era kigambibwa nti teyaweza na wiiki bbiri mu ddya n’addayo okukuba ekyeyo.


text:
Bya Luke Kagiri
Abakulembeze ba Mityana Town Council, abasawo awamu ne poliisi bali mu kattu, oluvannyuma lw’okubulwa ekifo eky’okuziikamu abantu abafa ne babulako eng’anda zaabwe.
Kino kiddiridde Abachina abazimba eddwaaliro ly’e Mityana okutwala ekifo ekyalimu limbo nga kati we
bayiwa ettaka erisimibwa mu kifo awazimbibwa eddwaaliro.
Okusooka, abatwala eddwaaliro lino baategeeza nga bwe baali bategeereganye n’abakulira Mityana Town Council ne bakkaanya nti limbo esengulwe ezzibwe e Kigenge ku ddwaaliro era mu April, emirambo egimu gyasimwawo ne gitwalibwa.
Wabula kigambibwa nti waliwo abakulembeze b’essaza ly’e Ssingo abaagaanyi aba kkanso okuddamu okuziika abantu ku ttaka ly’eddwaaliro lino, kubanga lya Ssaabasajja.
Kino kigenze okubeerawo nga Mukwenda wa Ssingo yaakayisa amateeka amakakali ku ttaka ly’embuga lyonna nga ne wiiki
ewedde aliko abantu be yagobye ku mbuga y’essaza.
BALAAJANYE
Mu lukiiko lwa ba kansala olwatudde ku mbuga y’essaza e Mityana, Town Clerk wa Mityana Gonzaga Ssebulime,yategeezezza nga bwe waliwo ababagaanyi okuddamu okuziika ku ttaka ly’eKigenge b’ataayatuukirizza.
Yasabye olukiiko luyise ensimbi ez’okugula ettaka ery’okussaako limbo era n’ez’okuziikanga abantu abatalina ba ng’anda ababa bafudde n’asaba kino kikolebwe mu bwangu kubanga emirambo givundira mu ggwanika.Disitulikiti y’e Mityana ebuliddwa limbo Emirambo givundira mu ggwanika
POLIISI EBATWALA MULAGO
Okuva mu April omulimu gw’okuzimba eddwaaliro lwe gwatandika,eggwanika eryaliwo lyamenyebwa ne limbo n’ejjululwa
.Eggwanika lyazzibwa mu kifo kirala kyokka nga wafunda era kati poliisi bw’efuna omulambo gw’omuntu abuliddwaako enganda egutwala mu ggwanika e Mulago. Omuduumizi wa poliisi e Mityana, Henry Kintu yagambye nti buvunaanyizibwa bw poliisi okuggya omulambo ku kkubo naye kkanso y’erina okuguziika. Ab’obuton de bw ’ensi balabu dde Yassin Bbira, akulira obutonde bw’ensi ku disitulikiti, yagambye nti okuggyawo limbo yali nsobi kubanga ettaka eriyiibwawo litandise okuziika olutobazzi.
Yagambye nti yawandiikidde Abachina abazimba eddwaaliro n’abalabula ku kuziika olutobazzi luno, kubanga amazzi gonna agava mu tawuni gakung’anira mu kifo kino. Wabula Abachina baategeezezza nga bwe balina entegeka okuyoolawo ettaka nga bamaze okuzimba.


text:
Essuula 1
1 Nze omukadde mpadiikira Gayo omwagalwa, gwe njagala mu mazima.
2 Omwagalwa, nsaba obeerenga bulungi mu bigambo byonna era obeerenga n'obulamu, ng'omwoyo gwo bwe gubeera obulungi.
3 Kubanga nnasanyuka nnyo ab'oluganda bwe bajja ne bategeeza amazima go, nga ggwe bw'otambulira mu mazima.
4 Ssirina ssanyu lingi erisinga lino, okuwulira abaana bange nga batambulira mu mazima.
5 Omwagalwa, gya bwesigwa emirimu gyo gyonna gyonna gy'okolera ab'oluganda era abagenyi;
6 abaategeeza okwagala kwo mu maaso g'ekkanisa; abo bw'onoobatambuzanga nga Katonda bw'asaanira, onookolanga bulungi:
7 kubanga baavaayo olw'Erinnya nga tebaweereddwa kintu ba mawanga.
8 Kale kitugwanidde okusembezanga abali ng'abo tulyoke tukolenga omulimu gumu n'amazima.
9 Nnawandiikira ekkanisa ekigambo: naye Diyotuleefe ayagala okubeera omukulu waabwe tatukkiriza.
10 Bwe ndijja kyendiva njijukiza abantu ebikolwa bye by'akola ng'ayogera ku ffe ebigambo ebibi ebitaliimu: so ebyo tebimumala, naye era ye yennyini tasembeza ba luganda, era n'abaagala okubasembeza abaziyiza n'abagoba mu kkanisa.
11 Omwagalwa, togobereranga kibi, wabula ekirungi. Akola obulungi ye wa Katonda: akola obubi nga talabanga Katonda.
12 Demeteriyo asiimibwa bonna, era n'amazima gennyini: era naffe tutegeeza; naawe omanyi ng'okutegeeza kwaffe kwa mazima.
13 Nnalina ebigambo bingi okukuwandiikira, naye saagala kukuwandiikira na bwino na kkalaamu:
14 naye nsuubira okukulaba amangu, tulyogera akamwa n'akamwa. Emirembe gibenga gy'oli. Ab'omukwano bakulamusizza. Lamusa ab'omukwano ng'amannya gaabwe bwe gali.


text:
KKAMPUNI ya Vision Group efulumya amawulire ga Bukedde, ekwataganye ne bbanka ya dfcu, ekitebe kya Budaaki mu Uganda ne kkampuni y’ennyonyi eya KLM okunoonya omulimi n’omulunzi asinga mu Uganda. Abanaavuganya mu mpaka zino mujja kutuweereza amannya gaabwe tubatuukirire tubawandiikeko buli Mmande okutuuka mu September. Anaalya mu banne akendo waakufuna obukadde150 tumutwale n’okulambula abalimi n’abalunzi abaatikirivu mu Budaaki. Omuwanguzi waakulangirirwa mu October 2014. Leero EDWARD SERINNYA akuleetedde Muky. Beatrice Luzobe omutuuze w’e Kisaasi omulunzi w’obumyu.
OKULUNDA obumyu abantu bangi babuusa amaaso nti tebusobola kubayimirizaawa wabula kino Muky. Beatrice Luzobe abwenyumirizaamu.
Muky. Beatrice Luzobe mutuuze mu kkanisa zooni e Kisaasi mu munisipaali y’e Kawempe mu kulunda obumyu mwayize okwegobako obwavu.
Obumyu mu kiyumba.
OKUZIMBA EKIYUMBA
Okulunda obumyu olina okuba n’ekiyumba, waliwo engeri bbiri ez’okukizimbamu oyinza okuzimba obuyumba obutono ng’okukozesa ebibaawo n’oserekako amabaati oba ebiwempe n’ebiveera.
Bw’oba weesobola zimba ekiyumba nga kigazi. Oli waddembe okukozesa embaawo n’oteekako amadirisa ebbali nga gano okubaamu obutimba okusobola okuba ng’empewo eyitamu kuba obumyu tebwagala kifo kirimu bbugumu.
Munda mu kiyumba olwo tandika okwawulamu obusenge mw’ogenda okulundira obumyu, kino kikole na butimba era akasenge akamu kaba ka sentimita 80 mu bukiika, mu maaso n’emabega 70 ate obuwanvu 50.
Muno bw’oba ng’olunda bumyu bukazi nga omulimu gwabwo kuzaala, mu buli kasenge olundiramu kamu kuba bwo buba tebwagala kubutawaanya ate nga buzaala buli luvannyuma lwa myezi ebiri.
Tebwetaaga kifo kigazi nga mu decimoolo 15 olundirawo obumyu 300 ku 350.
Ekiyumba mwalundira obumyu.
EMDABIRIRA Y’OBUMYU
1. N’ennume ebeere emu mu kiyumba kuba zirwana nnyo kasita oteekamu obulala. Ennyumba yo erina okuba nga tewali mwagaanya muyita kkapa kuyingira mu kiyumba kuba zirya obumyu.
2. Ekirala obumyu munda mu katimba olina okuteekamu obusuwa oba obubaawo nga kuno buwagalako amannyo ne gatakula kuyitamu.
3. Endiisa:Luzobe agamba nti, osobola okubuliisa omuddo, nga ebisagazi, laabu laabu, ebijanjaalo, ebikoola by’ebinyeebwa, kaliyandula, omuzimbandegeya n’omulala.
Emmere endala ya bintu ebifi sse ku mmere gye tulya okuli ebikuta by’amatooke kasita biwotokamu ne biggwaamu amasanda, ebikuta bya lumonde nabyo bikola bulungi ku bumyu.
Emmere endala y’entabule, eno ebaamu ccacu, oteekamu ebisusunku by’eng’ano, n’olyoka otabulamu mukene emmere n’esobola okubaamu ekiriisa, naye ate obumyu tebwagala nnyo kiriisa kizimba mubiri kuba bulina okusigala nga tebukoze masavu mangi.
EBIKA
Luzobe agamba nti, waliwo akamyu ke bayita Akafalansa nga kano kaba keeru nga kalina amaaso mamyufu era kagejja nnyo, akalala bakayita Kinkira kano kaba kakikuusikuusi n’akalala aka maleeto kano kalundika kuba tekalina ntondo
ate kagumira embeera ezitali zimu.
Muky. Luzobe ng’alaga w’awandiika ebikwata ku bumyu.
OKUKUUMA OLULYO
Okusobola okukuuma olulyo buli kamyu kalina okubaako ebikakwatako, okugeza nnyina ne taata akazaala, olunaku lwe kaazaalibwa, ekika n’ebirala era bino ne bigobererwa bulungi singa bino bikulema osobola okumaliriza ng’ogasse endyo ez’enjawulo.
Ate kasita ogatta endyo ez’enjawulo olwo oba tosobola kutunda bumyu nga obuguza abantu abaagama okubulunda kuba buba tebukola bulungi.
Luzobe agamba nti, okusobola okukola kino alina olubaawo kw’awandiika ebintu byonna ebikwata ku bumyu obw’enjawulo era nga buli kamyu kalina ennamba.
Ekirala obumyu obw’oluganda tebulina kw’ezalaamu kuba ate olwo oba otta olulyo n’okuzaala obwana nga bunafu.
Obumyu ku myezi mukaaga akamyu akakazi kaba kasobola okuwaka, buli myezi ebiri kazaala abaana musanvu ku munaana.
Akamyu kamu kasobola okukuwa kkiro 30 mu mwaka okuva mu baana be kazaala. Kino kitegeeza nti osobola okufuna emitwalo 60, okuva mu kamyu kamu ng’oggyeeko ze kalidde.
AKASAJJA
Bw’oba ng’olunda kakusigaza nga ennume, katandika okuwakisa ku myezi mukaaga. Era akamyu akakazi k’olina okutwala mu nnyumba y’akasajja mu kiseera ky’okuwaka nga okalekamu eddakiika ssatu zokka kaba kamaze okuwaka.
Wayita omwezi gumu ne kazaala, era mu kuzaala keetegekera ekifo we kazaalira nga kekuunyulako ebyoya ne bibikka obwana bwako. Era osobola okubukalekera omwezi olwo buba bukuze ne bw’obutwala.
Naye obumyu bw’olunda nga bwa kutunda kuba bwo obulundira emyezi esatu n’otunda mu kasenge osobola okuteekamu butaano ku mukaaga. Akamyu akawezezza emyezi esatu kagula 10,000/-, sso nga bw’oba okabaaze mu nnyama kakola kkiro eno ogitunda 15,000/-


text:
Bya Procopios Lumu
Ekibuga Maggyo kisangibwa mu massekkati g’ekizinga Buvuma era kye kibuga ekikulu mu disitulikiti y’e Buvuma.
Okutuukayo olinnya takisi, ekidyeri ate n’oddamu n’olinnya takisi. Okuva mu kibuga Kampala okutuuka ku mwalo e Kiyindi ziri mayiro 60. Okuva ku mwalo e Kiyindi okozesa ekidyeri mw’omala essaawa emu n’otuuka ku mwalo omulala e Kirongo. Okuva e Kirongo okutuuka e Maggyo okozesa takisi oba bodaboda nga waliwo akatemerero ka mayiro 9.
Erinnya Maggyo lyatandika litya?
Mbuubi agamba: Kigambibwa nti Maggyo kyava ku babumbi nga bano baali bakyala. Abakyala abo baabumbanga ensuwa naye ng’ensuwa nnyingi zaatika. Noolwekyo, mwavaamu engyo nnyingi ate nga nnene olwo ne bagayita “AMAGGYO” era awo we waava erinnya Maggyo ne lituumwa akabuga ako n’okutuusa leero.”
Buvuma limu ku masaza ga Buganda agasangibwa ku nnyanja Nalubaale. Liri ku nsalo ezaawula Buganda ne Busoga mu buvanjuba bwa Uganda era nga kati disitulikiti eyeetongodde.
Essaza lino likulemberwa Omukungu wa Kabaka, Ssaalongo Gregory Katende Mbuubi ng'atuula ku mutala Maggyo era nga we wali embuga ye w’asinziira okuweereza Buganda.
Essaza lino kigambibwa nti tekyali kitundu kya Buganda era kyalimu abantu abaayitibwanga ABAZINGA ABAGGWE leero abayitibwa Abavuma.
Omukungu atwala essaza lino, Mbuubi agamba nti: Ku mulembe gwa Ssekabaka Mukaabya Muteesa I erinnya Buvuma lyaliwo nga n’ebigambibwa nti Abavuma baavuma Kabaka tebinnabaawo. Wabula oluvannyuma nga bamaze okuvuma Kabaka nga bwe kigambibwa baayongereza ku lukulu abantu ne bagamba nti wamma ddala bano Bavuma.
Disitulikiti ekulemberwa Adrian Wasswa Ddungu ate Meeya ye Mulangira Hillary Ssimbwa.
Ebizibu byayo:
Balina ebizibu omuli obutabeera na kaabuyonjo zimala batuuze. Ssentebe wa L.CV, Adrian Ddungu agamba: Okusima kaabuyonjo emu kitwala obukadde 26 olw’enkula y'olubalama n’ebikozesebwa bizibu okufuna.
Wadde enguudo zaabwe nnungi, entambula nzibu. Okuva e Kirongo balina takisi bbiri n’ekidyeri kye bagamba nti kifuuse ganyegenya ne bodaboda.
Ebyobulamu: Balina amalwalaro 5 kyokka eriyo n’obulwaliro bw’abantu ba bulijjo obutunda eddagala. Amazzi balina aga taapu ne nayikonto.
Ebyokwerinda: Balina obubbi omuli okubba obutimba bw'abavubi ne yingini z'amaato naye bagamba nti poliisi ebayambye nnyo okukendeeza ku bubbi.
Ebyenjigiriza: Eriyo amasomero ga pulayimale 34 nga ku gano 20 ge ga gavumenti. Kyokka erya siniya balina limu lyokka erya gavumenti nga liri mu mbeera mbi ddala n’ag’obwannannyini 3.
Bizinensi ezikolebwayo: Bannamaggyo bakakaalukanyi era bakola emirimu omuli okulima, okuvuba n’obusuubuzi. Basinga kulima muceere, kasooli ne bbogoya
Bookya amanda n’okugasuubula.


text:
Bya Williams DAVID KIBANGA
Leero mu gw’omukwano
Cranes – Western Region
Ssaawa: 9:30, Kakyeka
KAWEEFUBE wa FUFA okutambuza Cranes mu bitundu by’eggwanga eby’enjawulo atandika leero (Ssande) mu kisaawe kya Kakyeka e Mbarara, Cranes bw’eneeba ettunka ne ttiimu eyalondeddwa okuva mu Bugwanjuba bwa Uganda.
FUFA ng’eri wamu ne kkampuni ya Nile Breweries ensogozi y’omwenge gye buvuddeko baatongoza kampeyini ya ‘Cranes na mutima’ egenderera okwagazisa Bannayuganda ttiimu y’eggwanga era nga yaakutambuzibwa mu ligyoni za Uganda zonna.
Ng’oggyeeko okugitunda mu bawagizi, kampeyini eno yaakuyamba Cranes mu kaweefube w’okwetegekera ensiike ya Equatorial Guinea gy’ettunka nayo mu z’okusunsulamu abalizannya eza Afrika nga July 19.
Cranes wansi w’omutendesi Micho Sredojevich yaakusooka kulambula kibuga Masaka, kkampuni ya Nile Breweries ey’e Mbarara ssaako ebitundu ebirala nga tennayingira nsiike.
Mariam Kaliga avunaanyizibwa ku mupiira gw’abakazi mu FUFA ye yakulembedde Cranes. Omutendesi wa ttiimu ya Western Region, Ibrahim Lubuye n’omumyuka we Asuman Alishe (eyali mu SC Villa ne URA) bagamba nti bamaze ebbanga mu nkambi nga beetegeka ne balonda abazannyi 24 be basuubira okunyiya Cranes omupiira.
“Abavubuka baffe bato balina ekitone ate nga baagala okulaga kye balinawo. Tusuubira nti bagenda kuwa Cranes akaseera akazibu,” Lubuye bwe yagambye.
Abazannyi abaagenze; I. Watenga, B. Ochan, N. Wadada, F. Olaki, A. Kyambadde, D. Guma, J. Ochaya, R. Kasagga, S. Kabugo, B. Majwega, G. Kiwanuka, B. Umony, H. Kiiza, E. Okwi, Y. Ssentamu, I. Muleme ne M. Mutyaba.


text:
1 Ebyomumirembe 1 Chronicles
Chapter 5
1 Ne batabani ba Lewubeeni omubereberye wa Isiraeri, (kubanga ye yali omubereberye; naye kubanga yayonoona ekiriri kya kitaawe, eby'okuzaalibwa kwe okw'olubereberye batabani ba Yusufu mutabani wa Isiraeri kyebaava babiweebwa; so taviibwako okubala amannya ng'okuzaalibwa okw'olubereberye bwe kwali.
2 Kubanga Yuda yasinga baganda be, era mu ye mwe mwava omulangira; naye eby'okuzaalibwa okw'olubereberye byali bya Yusufu:)
3 batabani ba Lewubeeni omubereberye wa Isiraeri; Kanoki, ne Palu, Kezulooni, ne Kalumi.
4 Batabani ba Yoweeri; Semaaya mutabani we, Gogi mutabani we, Simeeyi mutabani we;
5 Mikka mutabani we, Leyaya mutabani we, Baali mutabani we;
6 Beera mutabani we, Tirugasupiruneseri kabaka w'e Bwasuli gwe yatwala nga musibe: ye yali omukulu w'Abalewubeeni.
7 Ne baganda be ng'enda zaabwe bwe zaali, okuzaalibwa kwabwe bwe kwabalibwa; omukulu Yeyeri, ne Zekkaliya,
8 ne Bera mutabani wa Azazi, mutabani wa Sema, mutabani wa Yoweeri eyabeeranga mu Aloweri, okutuusa e Nebo ne Baalumyoni:
9 n'ebuvanjuba yabeeranga okutuuka awayingirirwa mu ddungu okuva ku mugga Fulaati: kubanga ebisibo byabwe nga byeyongedde mu nsi ya Gireyaadi.
10 Awo ku mirembe gya Sawulo ne balwana n’abakaguli, ne battibwa n'omukono gwabwe ne babeeranga mu weema zaabwe okubuna ensi yonna eri ku luuyi olw'ebuvanjuba olw'e Gireyaadi.
11 Awo batabani ba Gaadi ne babeeranga okuboolekera mu nsi y'e Basani okutuusa ku Saleka:
12 Yoweeri omukulu, ne Safamu ow'okubiri, ne Yanayi, ne Safati mu Basani:
13 ne baganda baabwe ab'omu nda za bajjajjaabwe; Mikayiri, ne Mesullamu, ne Seeba, ne Yolayi, ne Yakani, ne Ziya, ne Eberi, musanvu.
14 Abo be baali batabani ba Abikayiri mutabani wa Kuuli, mutabani wa Yalowa, mutabani wa Gireyaadi, mutabani wa Mikayiri, mutabani wa Yesisayi, mutabani wa Yakudo, mutabani wa Buzi; Abo be baali batabani ba Abikayiri mutabani wa Kuuli, mutabani wa Yalowa, mutabani wa Gireyaadi, mutabani wa Mikayiri, mutabani wa Yesisayi, mutabani wa Yakudo, mutabani wa Buzi;
15 Aki mutabani wa Abudyeri, mutabani wa Guni, abakulu b'ennyumba za bajjajjaabwe.
16 Ne babeeranga mu Gireyaadi mu Basani, ne mu bibuga byako, ne mu byaIo byonna ebiriraanye Saloni, okutuuka ku nsalo zaabyo.
17 Abo bonna baabalibwa ng'okuzaalibwa kwabwe bwe kwali ku mirembe gya Yosamu kabaka wa Yuda, ne ku mirembe gya Yerobowaamu kabaka wa Isiraeri.
18 Batabani ba Lewubeeni, n'aba Gaadi, n'ekitundu ky'ekika kya Manase, eky'abasajja abazira, abasajja abaayinza okukwata engabo n'ekitala, n'okulasa n'emitego, era ab'amagezi okulwana, baali obukumi buna mu enkumi nnya mu lusanvu mu nkaaga, abaayinza okutabaala.
19 Ne balwana n'Abakaguli, ne Yetuli, ne Nafisi, ne Nodabu.
20 Ne bayambwa nga balwana nabo, Abakaguli ne bagabulwa mu mukono gwabwe ne bonna abaali nabo: kubanga baakaabirira Katonda mu lutalo, n'akkiriza okwegayirira kwabwe; kubanga baamwesiga.
21 Ne banyaga ebisibo byabwe; ku ŋŋamira zaabwe obukumi butaano, ne ku ndiga obusiriivu bubiri mu obukumi butaano, ne ku ndogoyi enkumi bbiri, ne ku bantu kasiriivu.
22 Kubanga bangi abaagwa nga battiddwa kubanga olutalo lwava eri Katonda. Ne babeeranga mu kifo kyabwe okutuuka ku kutwalibwa.
23 Awo abaana b'ekitundu ky'ekika kya Manase ne babeeranga mu nsi: ne bayala okuva ku Basani ne batuuka ku Baalukerumooni ne Seniri n'olusozi Kerumooni.
24 Era bano be baali emitwe gy'ennyumba za bajjajjaabwe; Eferi, ne Isi, ne Eryeri, ne Azulyeri, ne Yeremiya, ne Kodaviya, ne Yakudyeri, abasajja ab'amaanyi abazira, abaatiikirivu, emitwe gy'ennyumba za bajjajjaabwe.
25 Ne basobya Katonda wa bajjajjaabwe, ne bagenda nga benda okugoberera bakatonda b'amawanga ag'omu nsi, Katonda be yazikiririza mu maaso gaabwe.
26 Awo Katonda wa Isiraeri n'akubiriza omwoyo gwa Puli kabaka w'e Bwasuli n'omwoyo gwa Tirugasupiruneseri kabaka w’e Bwasuli, n'abatwala n'abaggyayo, Abalewubeeni n'Abagaadi n'ekitundu ky'ekika kya Manase n'abaleeta e Kala ne Kaboli, ne Kaala, n'eri omugga Gozani, ne leero.


text:
Omuzungu akwatiddwa n’emmundu
Omusajja enzaalwa y’e Switzeraland akwatiddwa kuno n’aggalirwa oluvanyuma lw’okutiisatiisa omukungu okuva mu ofiisi ya ssaabaminisita nemmundu, nga amutegeeza nga bwasobola okumukuba amasasi. Ono abadde n’emmundu y’ekika kya basitoola mu ngeri emenya amateeka. Omuzungu ono baamukwatidde mu bitundu by’e Bukasa. Poliisi wano wesinzidde okulabula abagwira bonna abali kuno, nga balina emmundu ezitamanyiddwa, okuzanjula mu b’ebyokwerinda nga tebanagombebwamu bwala. Yye omuzungu yeevumye ekyamutambadde okusonga mu munne emmundu.


text:
Bya Mukasa Kivumbi
OMWANA ow’emyaka omukaaga asimattuse okufa bwe bamusaze obulago abantu abatannategeerekeka abadduse bwe babaguddeko nga batandise okumulembekamu omusaayi.
Ababadde basala omwana obulago nga bwebalembeka omusaayi kwabaddeko omukazi n’omusajja ekitiisizza abatuuze ku kyalo Masiko mu muluka gw’e Waggala mu ggombolola y’e Nagojje mu Disitulikiti y’e Mukono.
Robert Mukwaya abeera ne jjajjaawe, Yowannina Nakyoonyi ng’asoma mu Nursery ku ssomero lya Namulaba P/S ali mu mbeera mbi oluvannyuma lw’okumusala obulago n’atandika okuvaamu omusaayi.
Omukadde Nakyoonyi eyasangiddwa mu ddwaaliro e Kawolo mu kiro ekyakeesezza eggulo agamba nti abazigu beeyambisizza omukisa gw’okuba nga teyabadde waka ne basaddaaka muzzukulu we.
Nakyoonyi yagambye nti teyasobodde kugenda kulamaga Namugongo nga bwe yabadde ategese n’asalawo okukung’aana ne banne ne babaako we bagenda okusaba okutuukiriza olunaku lw’Abajulizi.
Mukwaya yamulese waka ne munne Patrick Kavuma (10) oluvannyuma eyavuddewo n’agenda mu nnimiro okugoba enkima ezibaliira kasooli.
Yagambye nti mu kusooka waliwo abantu abaabadde basala embaawo abazze ne basaba amazzi ne bagabawa ne baddayo.
Wabula waliwo eyabadde ku pikipiki eyayise ab’awaka nga tabalaba n’alengera omwana eyewunzise ku ttundubaali ng’avaamu omusaayi mungi n’akuba enduulu era n’adduka mangu okutuuka we twabadde tusabira n’atutegeeza.
Bazze badduka ne basanga ng’omwana ataawa ne bamusitula ne bamutwala mu ddwaaliro e Kawolo gye baamuteereddeko omusaayi ekiro ekyo n’oluvannyuma n’atungibwa wadde nga baasoose kwagala atwalibwe e Mulago.


text:
Bya SOFIA NALULE
GWALI mwaka gwa 1993 ne bakuba ebiragaano era baalayira mu lujjudde nti mu bulungi ne mu bubi mu ssanyu ne mu nnaku…. We baalayirira bino nga bombi beetambuza kati omukyala yagongobala talina ky’asobola kwekolera.
Christopher Kibirige ow’e Kawempe amaze emyaka 13 nga tamanyi ku ssanyu lya bafumbo oluvannyuma lwa mukyala we okufuna akabenje okwava obulwadde obumugongobazza nga buli kimu omwami y’akimukolera.
Kibirige agamba nti baali baakamala emyaka musanvu mu bufumbo mukyala we Harriet Nalweyiso n’afuna akabenje ka booda mu 2001 n’okutuusa kati asitula musitule eyali yeetambuza.
Emyaka 13 gye yaakamala ng’amujjanjaba aginyumyako bwati:
Mu 2001, nakomawo awaka ku ssaawa nga 3:00 ez’ekiro okuva ku mulimu ne nsanga mukyala wange ng’atudde mu ddiiro. Yantegeeza nga bwe yali afunye akabenje ka booda naye nga talina bulumi butiisa.
Enkeera namuwerekera ne mmuleka ng’agenda mu ddwaaliro e Mulago. Eno baamukuba ekifaananyi n’afuna n’eddagala n’atereera kuba n’obulumi obutono bwe yalina bwasirika. Yasigala agenda mu ddwaaliro okujjanjabwa ng’omusawo bwe yali amulagidde.
Mu 2007 yatandika okusinda obulumi omusawo n’asalawo kumulongoosa era kino kyamuyambako n’afuna ku buweerero. Waayita emyezi etaano ng’alongooseddwa obulumi ne buddamu.
Yatandika okugonda n’aba nga takyasobola kutambula nze mmukolera buli kimu era kino tekyakoma ku kukyusa bulamu bwe yekka wabula n’obwange. Twagattibwa ne mukyala wange empeta, sisobola kumulekawo kuba mmwagala naye sikyafuna ssanyu lya bufumbo. Natuuka ekiseera ng’obulamu nkaka bukake.
Bwe guba muggo Katonda yagunkuba. Ggwe ate mu myaka 20 gye twakamala mu bufumbo nasanyukako naye emyaka musanvu gyokka gino 13 ali wansi. Embeera eno bw’otobeera musajja nnyo tegumiikirizika kati nze mukyala awaka.
Omukyala yeetaaga okulabirira nga bbebi, bwe yatandika okuba nga takyatambula natya ne nneeraliikirira emirimu gyange kuba nalina okubeerawo akadde konna ate nga nneeraliikirira n’emirimu gye nali simanyidde.
Nasaba mulamu wange okunnyambako wabula yabeerawo kaseera katono n’amundekera. Nsombye ab’ekika abawera ne batandika okunneekaanya, nasaba Mukama nfune omuntu omwesigwa gwe nnaasasula alabirire omulwadde we siri naye byonna bizibu byereere.
Omukozi omulungi gwe nfuna bw’amanyiira awaka adduka buddusi abalala bavuma omulwadde n’okumukambuwalira ne kyongera okumulwaza.
We yalwarira nga muwala waffe omu yaakatikkirwa, ku bizibu bye nafuna abalala nabatuuza kubanga n’emirimu gyesiba. Nneewola nzijanjabe omulwadde naye nazo nkyalemeddwa okuzimalayo.”
Engeri gye yafunamu akabenje
Omulwadde Harriet Nalweyiso anyumya engeri gye yafunamu akabenje akamutuusizza ku ky’aliko kati. Mu 2001 zaali ssaawa 7:00 ez’emisana ne nteekateeka okugenda mu kampeyini za Pulezidenti Museveni. Nali muwagizi nnyo wa Pulezidenti nga ffe tukola kakuyege mu Kazo.
Nafuna pikipiki ne tusalawo tuyitire ku kisaawe e Kazo tusobole okutuuka e Kawempe nga bukyali. Tuba twakatuuka ku kisaawe owa booda eyali anvuga ne yeekanga owa booda ne tutomeragana ffembi ne tugwa eyatutomera n’adduka. Saafuna buvune bwamaanyi navaawo nga mpenyera ne nzira ku booda ne ng’enda mu ddwaaliro kampeyini bwe zityo ne zinsuba.
Nadda awaka ne ku mulimu saddayo natumya butumya edduuka lyange ne liggalwa. Nali mbiyita bya lusaago naye bwe waayitawo wiiki bbiri, natandika okuwulira obulumi mu kugulu okwa ddyo ne nfuna ku bujjanjabi. Nga waakayita emyezi etaano, nneeyongera okuwulira obulumi mu kiwato ne mu vviivi nga nninga gwe bataddemu kaamulali naye nga nkanya kuguma. Twagenda mu malwaliro ag’enjawulo omuli n’e Mulago gye bannongooseza okugulu naye bigaanye kati sikyasobola kuva mu kifo yadde okwekyusa.
Dr. Naddumba Kironde okuva e Mulago nga ye yajjanjaba Nalweyiso agamba: Natandika okulaba omulwadde oyo mu 2006 ne mbasaba okumuzza mmulongoose okugulu kye nakola mu 2007. We namulongooseza yalina omusaayi mutono. Kati yafuna obulwadde bwa puleesa n’okukankana.


text:
Jackson Kayiira omutuuze w’e Lukuli - Konge mu ggombolola y’e Makindye aleppuka na musango ku bigambibwa nti yabba abaana basatu okuva ku nnyaabwe.
Aba Fida bamuwandiikidde ebbaluwa nga baagala annyonnyole ensonga eyamutwaza abaana nga tasoose kutegeeza nnyaabwe.
Jackson Kayiira ne Alice Nakibuule baali babeera Konge kyokka ne bafuna obutakkaanya omusajja n’ava mu maka n’agalekera omukazi nga tamuwa na buyambi bw’abaana.
Nakibuule agamba nti lumu yali agenze ku mulimu yagenda okudda ng’abaana be abasatu Kayiira abatutte.
Yagambye nti abaana bano bato nnyo abali wakati w’omwaka ogumu n’etaano abatasobola kubeera bokka nga nnyaabwe taliiwo.
Aba FIDA bawandiikidde Kayiira yeeyanjule ku kitebe kya FIDA.


text:
User:Mbazzivillage
Ekyalo Mbazzi kisangibwa mu nsi Yuganda ku Ssemazinga Afirika. Ekyalo kino kiri mu Ddisituliki ye Mpigi,mu Gombolola ye Muduuma, mu muluka gwa Mituba Ebiri. Okutuukayo, okwata oluguudo lwe Mityana, n'oviiramu e Kwata, okumpi ne esiteti ya Jomayi eya Bujuuko Setelite City. Abalala bayitawo Nkambo oba ku siteegi ya Jamiiru. Olwo n'okwata ku mukono ogwa kkono bwoba ogenda Mityana. Oyingira munda awo katono, Mbazzi n'atandika. Ekyalo Mbazzi kinnene ddala kuba kiriko ebyalo ebirala nga Senene, Kaasa, Kiryamenvu, Katuulo, Kiwale.
user:mbazzivillage/endowooza y'omuntu
user:mbazzivillage/kasooli yara 42 user:mbazzivillage/Embizzi-Okutabula Emmere


text:
Bya MUSASI WA BUKEDDE
OFIISA wa poliisi, AIP. Mohammed Kirumira ow’e Nansana abadde yeekoledde erinnya olw’okujojobya ababbi n’abakubi b’obutayimbwa.
Yonna gy’atwaliddwa omuli e Kampalamukadde, Kisenyi, Kikaaya n’awalala, avuddeyo abamenyi b’amateeka bamwasimula bugolo.
Kyokka bwe baamukutte omwezi guno ku by’okulya enguzi, bangi ku Bannayuganda baasigadde beebuuza owapoliisi abadde alwanyisa obumenyi bw’amateeka bw’ayinza okuba nga naye musege ogwerimbise mu ddiba ly’endiga!
W’osomera bino ng’akyali ku katebe okutuusa lwe banaamaliriza okumunoonyerezaako. Kirumira agamba nti luno lukwe olukoleddwa abamenyi b’amateeka n’abanene mu poliisi okumuggya ku mulamwa.
Kisobola okuba ng’owa poliisi avaayo okulwanyisa abamenyi b’amateeka ate mu poliisi mwennyini mw’akolera mwe muli abanene abamulwanyisa?
Kituufu nti mu Poliisi mulimu enkwe, empalana, obutaagaliza n’okulumagana ekireetedde abamenyi b’amateeka okusigala nga beegiriisa?
Emirundi mingi abapoliisi bazze bakwatibwa ne bavunaanibwa olw’okwenyigira mu bumenyi bw’amateeka omuli okwekobaana n’ababbi, okubuza obujulizi mu misango, obukuluppya, okulagajjalira emmundu n’emirimu gyabwe, okulya enguzi, okutulugunya abantu naddala gye baba bagenze okukwasisa amateeka, okutulugunya abakozi b’awaka, okwenyigira mu butabanguko mu maka gaabwe n’ebirala.
Lipoota y’akakiiko k’eddembe ly’obuntu (Uganda Human Rights Commission ) eyafulumye ku ntandikwa ya April wa 2014 yalaze nga poliisi ky’ekitongole ekikuumaddembe ekisinze okulinnyirira eddembe lya Bannayuganda.
Abamu ku babbi abakwatibwa balina engeri gye baliisaamu abapoliisi ne babata.
EBIKOLWA EBIKYAMU
Mu February wa 2013, poliisi yalwanagana n’ababbi abaali baduumirwa omuserikale wa poliisi Okello James abaalumba kkampuni ya ssabbuuni eya Excellent Assorted Manufucturers esangibwa mu Nkokonjeru Zooni A e Kyengera n’ettako babiri.
Mu July wa 2011, owa poliisi, Abdallah Nangai eyali akolera ku poliisi y’e Kikooge mu Nakasongola yakwatibwa lwa kwazika babbi emmundu ye ne batigomya abantu mu kitundu kino.
Mu March wa 2012, owa SPC, Peter Kyazze yakwatibwa nga kigambibwa nti yateeka omusuubuzi ku mudumu gw’emmundu n’amukaka okuggya 1,400,000/- ku kyuma kya ATM Dan Kato, omuserikale wa poliisi y’ebidduka e Wandegeya yakwatiddwa mu bubbi bw’emmotoka!
Kato ne banne abalala babiri baapangisa sipensulo ey’ekika kya Noah e Kasese babatwale e Fort Portal, bwe baatuuka mu kkubo ne bamwefuulira nga bagaala okugimubbako.
Kato ono era bofiisa ba Kaliisoliiso baamukwata lubona mu November wa 2013 ng’alya enguzi ya 10,000/- okuva ku muvuzi wa bodaboda.
Eyali DPC w’e Mukono James Peter Aurien ali mu kkomera e Luzira lwa kutemulwa mukazi we n’abalala.
Kyokka nga kino kituuza butuuza! Omuserikale omu owa tulafiki yang’ambye nti bakama baabwe babatuma ssente ze balina okubatwalira akawungeezi, bw’otokikola ggwe nga bakuggya ku luguudo oba okukusindika awalala.
Omulala yagambye nti abafere abasinga mu Kampala, balina abanene be beekwata, omwezi bwe guggwaako nga babawaayo ku ssente okusigala mu ‘bizinensi!’
Oba abamu ku bano be bbo Kirumira b’agamba nti yabasanze bakukuta n’ababbi abaludde nga banoonyezebwa.
‘Bakama baffe abamu batulyako omusaala’
ABAMENYI b’amateeka bangi beeyambisa enkolagana yaabwe n’abapoliisi okutigomya abantu mu bitundu eby’enjawulo.
Bano olubakwata nga bakubira abapoliisi amasimu okubataasa, abamu bakolagana nabo butereevu mu bikolwa bino, abalala babawa ebyokulwanyisa bye bakozesa ng’abaserikale abamu abazze bakwatibwa olw’okwenyigira mu bubbi n’okuwaayo emmundu.
Kirumira agamba nti bwe yayitiddwa okweyanjula ku offiisi z’ekitongole kya PSU (ekikwasiza abapoliisi empisa), aliko olukalala lw’ababbi 300 abatigomya Kampala n'emiriraano lwe yawaddeyo.
Wabula kyamwewuunyisizza okusanga omu ku basajja b’abadde anoonya ku misango gy’obubbi, Ibrahim Nsubuga ng’ali mu ofiisi eno atudde n’atandika n’okumukudaalira nti, “Ddamu oyogere!”
Kirumira agamba nti Nsubuga ne bane abalala okwali Taibu Kyaze, Fred Mumpi n’abalala nga beeyita bakozi mu bitongole byokwerinda eby’enjawulo okuli ne CIM yabakwatira e Namung’oona ku kasaawe mu March w’omwaka guno nga batambulira mu mmotoka y’ekika kya Progres enzirugavu nga baliko olukwe lwe bali baakoze okunyagulula Supamaketi n’edduuka lya hadiweya e Nansan.
Aduumira Poliisi mu Kampala, Andrew Felix Kaweesi ng’ayitaayita mu kibuga.
ABANENE BASONGEDDWAAMU
Amangu ddala ng’abatuusizza ku poliisi y’e Nansana aba poliisi abaamweyanjulira nti ba kitongole kya Flying-squad baabakima nga bagamba nti babatwala Kabalagala, balinayo emisango era nti okuva olwo teyaddamu kubalaba okuggyako okufuna ebbaluwa okuva ewa looya waabwe ng’ayagala Kirumira abasasule obukadde 3 olw’okuboonoona, bw’agaana bamutwale mu kkooti.
Owa poliisi omulala (amannya galekeddwa) ng’akolera ku kitebe kya bambega e Kibuli agamba nti mu November wa 2013 waliwo omunene omu eyamuggyako omu ku babbi b’omu takisi gwe yali akwatidde e Nateete ng’amutwala ku Jinja Road gye baali baamuggulako omusango.
‘Ditekitivu’ (mbega ow’eddaala erya wansi) ono yannyonnyodde nti oluvannyuma lw’okweyanjula ku poliisi y’e Nateete ne bamuwa abapoliisi abalala bamuyambe okukwata omubbi ono, nga batudde mu mmotoka bavuga okukwata ku luguudo lw’e Wakaliga, waliwo mmotoka ya poliisi ‘eyabasalako’ (njogera ya bavubuka) abaserikale abaalimu ne babategeeza nti omubbi ono bamubatumye ku poliisi ya Kampalamukadde.
Waliwo ‘mayinja’ omu eyali atuula ku poliisi y’e Kibuye (baamukyusa) agambibwa okuwaayo baasitoola ye okukozesebwa abamenyi b’amateeka ate abalala bakikola ne beekwasa nti bazibabbyeeko!
Fred Enanga, omwogezi wa poliisi mu ggwanga akkiriza eky’abapoliisi abamu okukolagana n’abamenyi b’amateeka.
“Tukola ekisoboka okulaba nga bofiisa bano baggwaamu kubanga batono mu poliisi,” Enanga bwe yagambye.
Owapoliisi akwatibwa mu bunyazi n’emmundu oba okugipangisa mu gimu ku misango gye bamuvunaana kuliko ogw’obutujju.
“Olw’okuba abapoliisi bava mu bantu babulijjo sisobola kugamba nti bonna batuukirivu y’ensonga lwaki waliwo abakwatibwa mu bumenyi bw’amateeka. Abantu babulijjo batuyambe okutuwa amawulire g’abakyamu abali mu poliisi tujja kubanoonyerezako bavunaanibwe,” Enanga bwe yagambye.
Agamba: Emmundu za poliisi ezizze zikwatibwa mu bubbi n’obunyazi zeezo ezabbibwa mu sitoowa ku poliisi ez’enjawulo. Naye kino kati twakisalira amagezi tewali akyasobola kubba oba kumala gafulumya mmundu mu sitoowa olw’obukumi obw’amaanyi obwassibwawo.
Omupoliisi okufulumya emmundu alina okulaga ky’agenda okugikozesa ne gy’alaga. Buli ssasi ly’ofulumya olina okulaga kye likoze, tulina abantu abakola ku gw’okulawuna nga bakebera ku bagenze okukuuma okulaba oba emmundu zaabwe bazirina.
Yayongeddeko nti aba poliisi nabo balina abeng’anda n’emikwano naye kikyamu okulemesa omuserikale omulala okunoonyereza oba okukwata omuntu azzizza omusango.
Ku ky’okuggya abakwate mu mikono gy’abo ababakutte ne babatwala awalala, Eanga agamba nti ebiseera ebisinga kiva ku kuba nti omukwate abeera n’emisango egy’amaanyi gye yazza awalala ng’abadde anoonyezebwa sso si kuyimbulwa ng’abantu abamu bwe balowooza.
Singa tufuna amawuulire g’okukwatibwa kw’omuntu abadde anoonyezebwa ku misango emirala ne tukizuula nti omupya gwe baakamukwatirako mutono (munafu) ku gwe yasooka okuzza, tusobola okumusabayo tusooke tukole ku mukadde kubanga guno omunafu kkooti esobola okumuyimbula ng’atwaliddwaayo ku musango omunafu olumu n’okudduka.
ETTEEKA KYE LIGAMBA
Okusinziira ku tteeka nnamba 28 mu kitabo ky’amateeka agafuga poliisi, singa owapoliisi asingibwa omusango, ayinza okugobwa mu poliisi, okuwozesebwa mu mbuga z’amateeka, okuggyibwako amayinja, okuwa engassi etasukka ebitundu 30 ku 100 eby’omusaala gwe.
OMUSAALA OMUTONO
Okufaananako n’abasomesa abasiiba bakaaba olw’okumala ebbanga eddene nga tebafunye musaala, ne mu poliisi embeera y’emu. Tebasasulwa misaala mu budde ng'ate abalala basasulwa butitimbe.
Embeera eno evuddeko abaserikale abamu okukolagana n’abamenyi b’amateeka okufuna ekyokulya.
Abamu ku bapoliisi be twayogedde nabo omuli n’abo abamaze ebbanga nga tebafuna musaala baatutegeezezza nti embeera eno n’ey’omusaala omutono ewaliriza abaserikale abamu okuva ku mirimu gyabwe bagende bayiiye ekyokulya n’okulabirira famire zabwe.
Omuserikale omu era ku kitebe e Kibuli yang’ambye: Okutuusa nga nsasuddwa ebbanga lyonna ery’emyezi esatu gye mmanja sigenda kudda ku mulimu!
Nzazeewo ng’ende nkole ebirala , siraba nsonga lwaki nkola ate nga sisasulwa. Ngezezzaako okwemulugunya eri bakama bange abantwala naye sifunye buyambi bumala.
Bwe balimpita okwewoozako ndibannyonnyola nti ekyanzigya ku mulimu lwa butasasulwa osanga mu mbeera eyo banansasula.”
Abaserikale bangi okusobola okwogera ku ssente ze bafuna beenyigidde mu mirimu ng’okuvuga bodaboda, takisi n’ebirala.
Abalala basazeewo kwenyigira mu bumenyi bw’amateeka omuli n’obubbi abalala kukolagana na bamanyi b’amateeka.
Wabula ku nsonga y’omusala, Mw. Enanga yagambye nti kino si kizibu kya poliisi kiviira ddala mu minisitule evunaanyizibwa ku bakozi ba Gavumenti n’ey’ebyensimbi olwa tekinologiya omuggya eyaleetebwa okukola ku nsasula y’abakozi era yawadde eky’okulabirako nti ku nkommerero ya March kyazuuliddwa ng’abapoliisi 2,600 babadde tebasobola kufuna musaala gwabwe olw’obutaba na nnamba kwe basasulirwa!
Wabula Enanga agamba nti obutafuna musaala tekitegeeza wapoliisi kwebulankanya ku mulimu.
Omuserikale okuva ku mulimu nga tafunye lukusa n’amala wiiki okweyogerayo kimenya mateeka era ono bayinza okumutwalira mu kifaananyi ky’abo abasuddewo omulimu.
Enanga agamba nti waliwo emitendera egigobeerwa omupoliisi ayagala okuva mu poliisi omuli okuwaayo okusabakwo mu bukiiko obw’enjawulo okusinzira ku ddaala ly’oliko.
Omupoliisi aweerezza emyaka 5 asobola okuwandiika n’asaba, amaze emyaka 20 ng’aweereza asobola okuwummula.


text:
Zabbuli Psalms
Chapter 53
1 Omusirisiru ayogedde mu mutima gwe nti Tewali Katonda. Bavunze, bakoze obubi obw'omuzizo; Tewali akola bulungi.
2 Katonda yatunula ku baana b'abantu ng'ayima mu ggulu, Alabe nga waliwo abategeera, Abanoonya Katonda.
3 Buli muntu mu abo azze ennyuma; bonna bagwagwawadde wamu; Tewali akola bulungi, tewali n'omu.
4 Abakola obubi tebalina magezi? Abalya abantu bange, nga bwe balya emmere, Ne batakaabira Katonda.
5 Awatali kya kutya we batiira ennyo: Kubanga Katonda asaasaanyizza amagumba g'oyo akukolako olusiisira; Obakwasizza ensonyi, kubanga Katonda yabagoba.
6 Singa obulokovu bwa Isiraeri bulabise nga buvudde mu Sayuuni! Katonda bw'alikomyawo abantu be abaanyagibwa, Yakobo n'alyoka asanyuka, Isiraeri alijaguza.


text:
Isaaya Isaiah
Chapter 23
1 Omugugu gwa Ttuulo. Muwowoggane, mmwe ebyombo eby'e Talusiisi; kubanga kizise, obutabaamu nnyumba newakubadde okuyingiramu; bakibikkuliddwa okuva mu nsi ya Kittimu.
2 Musirike, mmwe abatuula ku kizinga; ggwe abasuubuzi ab’e Zidoni abawunguka ennyanja gwe bajjuza.
3 Era ku mazzi amangi ensigo za Sikoli, ebikungulwa bya Kiyira, bye byali amagoba ge; era oyo ye yali akatale k'amawanga.
4 Kwatibwa ensonyi, ggwe Zidoni: kubanga ennyanja eyogedde, ekigo eky'ennyanja, nti Sinnalumwa kuzaala, so sinnazaala, so sinnayonsa balenzi, so sinnalera bawala.
5 Ebigambo bwe birituuka e Misiri, balinakuwalira nnyo ebigambo eby'e Ttuulo.
6 Muwunguke mugende e Talusiisi; muwowoggane, mmwe abatuula ku kizinga.
7 Kino kye kibuga kyammwe eky'essanyu ekimaze emyaka emingi era ebigere byakyo ebyakitwalanga mu bitundu eby'ewala olw'obubudamo?
8 Ani ateesezza kino ku Ttuulo, ekibuga ekitikkira engule, abasuubuzi baamu balangira, abatunzi baamu be b'ekitiibwa mu nsi?
9 Mukama ow'eggye ye akiteesezza, okuvumisa amalala ag'ekitiibwa kyonna, okunyoomesa ab'ebitiibwa bonna mu nsi.
10 Yita mu nsi yo nga Kiyira, ggwe muwala wa Talusiisi; tewakyali lukoba olukusiba.
11 Agolodde omukono gwe ku nnyanja, anyeenyezza obwakabaka: Mukama alagidde eby'e Kanani, okuzikiriza ebigo byamu.
12 N'ayogera nti Tokyeyongera kusanyuka, ggwe muwala wa Zidoni ajoogebwa: golokoka, owunguke ogende e Kittimu; era n'eyo toliba na kuwummula.
13 Laba, ensi ey'Abakaludaaya; eggwanga lino terikyaliwo; Omwasuli agifudde ey'ensolo ez'omu ddungu: baazimba ebigo byabwe, baasuula amayumba gaamu; yabizikiriza.
14 Muwowoggane, mmwe ebyombo eby'e Talusiisi: kubanga ekigo kyammwe kizise.
15 Awo olulituuka ku lunaku luli Ttuulo kiryerabirirwa emyaka nsanvu, ng'ennaku za kabaka omu bwe ziriba: emyaka nsanvu nga giweddeko ebiriba ku Ttuulo biriba ng'ebiri mu luyimba olw'omwenzi.
16 Ddira ennanga otambuletambule mu kibuga, ggwe omwenzi eyeerabirwa; kuba bulungi ennanga, oyimbe ennyimba nnyingi, olyoke ojjukirwe.
17 Awo olulituuka emyaka nsanvu nga giweddeko Mukama alijjira Ttuulo, naye aliddira empeera ye, era alyenda n'obwakabaka bwonna obw'ensi obusaasaanidde wonna.
18 N'ebibye eby'obuguzi n'empeera ye biriba butukuvu eri Mukama: tebiriterekebwa so tebiriwanikibwa; kubanga ebibye eby'obuguzi biriba by'abo abatuula mu maaso ga Mukama, okulyanga okukkuta, n'okuba ebyambalo ebigumu.


text:
1 Ebyomumirembe 1 Chronicles
Chapter 10
1 Awo Abafirisuuti ne balwana ne Isiraeri: abasajja ba Isiraeri ne badduka Abafirisuuti ne bagwa nga battiddwa ku lusozi Girubowa.
2 Abafirisuuti ne bacocca Sawulo ne batabani be; Abafirisuuti ne batta Yonasaani, ne Abinadaabu, ne Malukisuwa, batabani ba Sawulo.
3 Awo olutalo Sawulo ne lumugendera bubi, abalasi ne bamutuukako; neyeeraliikirira olw'abalasi.
4 Awo Sawulo n'agamba oyo eyatwalanga ebyokulwanyisa bye nti Sowola ekitala kyo onfumitire ddala nakyo; abatali bakomole abo baleme okujja ne banswaza. Naye eyatwalanga ebyokulwanyisa bye n'agaana; kubanga yatya nnyo. Sawulo kyeyava addira ekitala kye n'akigwako.
5 Awo eyatwalanga ebyokulwanyisa bye bwe yalaba Sawulo ng'afudde, era naye n'agwa ku kitala kye n'afa.
6 Sawulo n'afa bw'atyo ne batabani be bonsatule; n'ab'omu nnyumba ye bonna ne bafiira wamu.
7 Awo abasajja bonna aba Isiraeri abaali mu kiwonvu bwe baalaba nga badduse, era nga Sawulo ne batabani be bafudde, ne baleka ebibuga byabwe ne badduka; Abafirisuuti ne bajja ne babibeeramu.
8 Awo olwatuuka olw'okubiri, Abafirisuuti bwe bajja okwambula abattiddwa, ne basanga Sawulo ne batabani be nga bagudde ku lusozi Girubowa.
9 Ne bamwambula, ne baddira omutwe gwe n'ebyokulwanyisa bye, ne batuma mu nsi y'Abafirisuuti enjuyi zonna, okutwala ebigambo ebyo eri ebifaananyi byabwe, n'eri abantu.
10 Ne bateeka ebyokulwanyisa bye mu ssabo lya bakatonda baabwe, ne basimba omutwe gwe mu ssabo lya Dagoni.
11 Awo ab'e Yabesugireyaadi bonna bwe baawulira byonna Abafirisuuti bye bakoze Sawulo,
12 abazira bonna ne bagolokoka ne baggyayo omulambo gwa Sawulo n'emirambo gya batabani be, ne bagireeta e Yabesi, ne baziika amagumba gaabwe wansi w'omwera e Yabesi, ne basiibira ennaku musanvu.
13 Bw'atyo Sawulo n'afa olw'okusobya kwe kwe yasobya Mukama, olw'ekigambo kya Mukama ky'ataakwata; era kubanga yalagulwa eri eyaliko omuzimu, okumubuulizaamu,
14 n'atalagulwa eri Mukama: kyeyava amutta, n'akyusa obwakabaka eri Dawudi mutabani wa Yese.


text:
Olubereberye - Genesis
Essuula 21
1 Mukama n'ajjira Saala nga bwe yayogera, era Mukama n’akola Saala nga bwe yagamba.
2 Saala n'aba olubuto, n'azaalira Ibulayimu omwana ow'obulenzi ng'akaddiye, mu biro ebyo ebyateekebwawo Katonda bye yamugambako.
3 lbulayimu n'atuuma omwana we eyamuzaalirwa, Saala gwe yamuzaalira, erinnya lye Isaaka.
4 Ibulayimu n'akomola omwana we Isaaka nga yaakamaze ennaku munaana, nga Katonda bwe yamulagira.
5 Era Ibulayimu yali yaakamaze emyaka kikumi, omwana we Isaaka bwe yamuzaalirwa.
6 Katonda n'ayogera nti, Wabeewo abbanga wakati mu mazzi, lyawulenga amazzi n'amazzi.
7 N'ayogera nti Aluwa oyo eyandigambye Ibulayimu nga Saala aliyonsa abaana be? kubanga mmuzaalidde omwana ow'obulenzi ng'akaddiye.
8 Omwana n'akula, n'ava ku mabeere: Ibulayimu n'afumba embaga ennene ku lunaku Isaaka lwe yaviirako ku mabeere.
9 Saala n'alaba omwana wa Agali Omumisiri, gwe yazaalira Ibulayimu, ng'aduula.
10 Kyeyava agamba Ibulayimu nti Goba omuzaana ono n'omwana we: kubanga omwana w'omuzaana ono tajja kubeera musika wamu n'omwana wange, ye Isaaka.
11 N'ekigambo ekyo ne kiba kizibu nnyo mu maaso ga Ibulayimu olw'omwana we.
12 Katonda n'agamba Ibulayimu nti Kireme okuba ekizibu mu maaso go olw'omulenzi, n'olw'omuzaana wo; mu byonna Saala by'anaakubuuliranga, owuliranga eddoboozi lye; kubanga mu Isaaka ezzadde lyo mwe linaayitirwanga.
13 Era ne mu mwana w'omuzaana ndimuviisaamu eggwanga, kubanga ye lye zzadde lyo.
14 Ibulayimu n'agolokoka eakya mu makya, n'addira emmere n'ensawo ey'eddiba ey'amazzi, n'abiwa Agali, ng'abissa ku kibegabega kye, n'omwana, n'amusindika: n'agenda, n'atambuliratambulira mu ddungu ery'e Beeruseba;
15 N'amazzi ag'omu ddiba ne gaggwaamu, n’asazika omwana wansi w'ekisaka ekimu.
16 N'agenda, n'atuula wansi ng'amutunuulira walako, ug'ebbanga akasaale we kagwa: kubanga yayogera nti Nneme okulaba omwana ng'afa. N'atuula ng'amutunuulira, n'ayimusa eddoboozi lye, n'akaaba. era n'emmunyeenye.
17 Katonda n'awulira eddoboozi ly'omulenzi; ne malayika wa Katonda n'ayita Agali ng'ayima mu ggulu, n’amugamba nti Obadde otya, Agali? totya; kubanga Katonda awulidde eddoboozi ly'omulenzi w'ali.
18 Golokoka, oyimuse omulenzi, omukwate mu ngalo zo; kubanga ndimufuula eggwanga eddene.
19 Katonda n'azibula amaaso ge, n'alaba oluzzi lw'amazzi n'agenda, n'ajjuza eddiba amazzi, n'anywesa omulenzi.
20 Katonda n'aba wamu n'omulenzi, n'akula; n'atuulanga mu ddungu, n'afuuka omulasi w'obusaale.
21 N'atuulanga mu ddungu ery'e Palani: ne nnyina n'amuwasiza omukazi mu nsi y'e Misiri.
22 Awo mu biro ebyo Abimereki ne Fikoli omukulu w'eggye ne bagamba Ibulayimu nti Katonda ali wamu naawe mu byonna by'okola:
23 kale nno, ndayirira wano Katonda nga tonkuusekuusenga nze; newakubadde omwana wange, newakubadde omwana w'omwana wange: naye ng'ekisa bwe kiri kye nkukoze, naawe ononkolanga bw'otyo nze, n'ensi gye watuulamu.
24 Ibulayimu n'ayogera nti Nnaalayira.
25 Ibulayimu n'anenya Abimereki olw'oluzzi lw'amazzi abaddu ba Abimereki lwe baamuggyako olw'amaanyi.
26 Abimereki n'ayogera nti Simumanyi bw'ali eyakola bw'atyo; so tombuulirangako, so siwulirangako era, wabula leero.
27 Ibulayimu n'addira endiga n'ente, n'abiwa Abimereki, ne balagaana endagaano bombi.
28 Ibulayimu n'ateeka endiga enduusi musanvu ez'omu kisibo wamu zokka.
29 Abimereki n'agamba Ibulayimu nti Endiga ezo enduusi omusanw z'otadde awamu zokka amakulu gaazo ki?
30 N'ayogera nti Endiga ezo eaduusi omusanvu onooziweebwa mu mukono gwange, ekyo kibeere omujulirwa gye ndi, nga nze nnasima oluzzi olwo.
31 Kyeyava ayita ekifo ekyo Beeruseba; kubanga eyo gye baalayirira bombi.
32 Bwe batyo ne balagaanira endagaano mu Beeruseba: Abimereki n'agolokoka ne Fikoli omukulu w'eggye lye, ne baddayo mu nsi eya Abafirisuuti.
33 (Ibulayimu) n'asimba omumyulira mu Beeruseba, n'akoowoolera eyo erinaya lya Mukama, Katonda ataggwaawo.
34 Ibulayimu n'amala ennaku nnyiagi mu nsi eya Abafisuuti.


text:
1 Ebyomumirembe 1 Chronicles
Chapter 28
1 Dawudi n'akuŋŋaanya abakungu bonna aba Isiraeri, abakungu b'ebika n'abaami b'ebitongole abaaweerezanga kabaka mu mpalo, n'abaami b'enkumi n'abaami b'ebikumi n'abakulu b'ebintu byonna n'obugagga ebya kabaka ne batabani be, wamu n'abaami n'abasajja ab'amaanyi, abasajja bonna ab'amaanyi abazira, e Yerusaalemi.
2 Awo Dawudi kabaka n'ayimirira ku bigere bye n'ayogera nti Mumpulire, baganda bange era abantu bange: nze kyali mu mutima gwange okuzimbira essanduuko ey'endagaano ya Mukama n'entebe y'ebigere eya Katonda waffe ennyumba ey'okuwummuliramu; era nali ntegese okuzimba.
3 Naye Katonda n'aŋŋamba nti Tozimbira linnya lyange nnyumba, kubanga ggwe oli musajja wa ntalo, era wayiwa omusaayi.
4 Naye Mukama Katonda wa Isiraeri yannonda ng'anziya mu nnyumba yonna eya kitange okuba kabaka wa Isiraeri emirembe gyonna: kubanga yalonda Yuda okuba omulangira; ne mu nnyumba ya Yuda n'alondamu ennyumba ya kitange; ne mu baana ba kitange n'ansanyukira nze okunfuula kabaka wa Isiraeri yenna:
5 ne ku batabani bange bonna (kubanga Mukama ampadde abaana bangi) n'alondamu Sulemaani mutabani wange okutuula ku ntebe ey'obwakabaka bwa Mukama okufuga Isiraeri.
6 N'aŋŋamba nti Sulemaani mutabani wo ye alizimba ennyumba yange n'empya zange: kubanga namulonda okuba mutabani wange, nange naabanga kitaawe.
7 Era naanywezanga obwakabaka bwe emirembe gyonna, bw'anaanyiikiranga okukola ebiragiro byange n'emisango gyange nga leero.
8 Kale nno mu maaso ga Isiraeri yenna, ekkuŋŋaaniro lya Mukama, ne Katonda waffe ng'awulira, mukwatenga munoonyenga ebiragiro byonna ebya Mukama Katonda wammwe: mulye ensi eno ennungi mugirekere abaana bammwe okubala obusika emirembe gyonna abanaabangawo oluvannyuma lwammwe.
9 Naawe, Sulemaani, mutabani wange, tegeera Katonda wa kitaawo, omuweerezenga n'omutima ogutuukiridde n'emmeeme esanyuka: kubanga Mukama akebera emitima gyonna, era ategeera okufumiitiriza kwonna okw'ebirowoozo: bw'onoomunoonyanga, anaalabikanga gy'oli; naye bw'onoomuvangako, anaakugobanga emirembe gyonna.
10 Weekuume nno; kubanga Mukama alonze ggwe okuzimba ennyumba ey'ekiggwa: ba n'amaanyi, okikolanga.
11 Awo Dawudi n'awa Sulemaani mutabani we ekyokulabirako eky'ekisasi kya yeekaalu n'ennyumba zaako n'amawanika gaako n'enju zaako eza waggulu n'ebisenge byako eby'omunda n'ekifo eky'entebe ey'okusaasira;
12 n'ekyokulabirako ekya byonna bye yalina olw'omwoyo, eby'empya ez'ennyumba ya Mukama n'ebisenge byonna ebyetoolodde n'amawanika g'ennyumba ya Katonda n'amawanika g'ebintu ebiwongebwa:
13 era eby'empalo za bakabona n'Abaleevi n'eby'omulimu gwonna ogw'okuweerezanga okw'omu nnyumba ya Mukama, n'eby'ebintu byonna ebiweereza mu nnyumba ya Mukama:
14 zaabu epimibwa olw'ebintu ebya zaabu, olw'ebintu byonna ebiweereza okuweereza kwonna; ffeeza epimibwa olw'ebintu byonna ebya ffeeza, olw'ebintu byonna ebiweereza okuweereza kwonna:
15 era eby'ettabaaza eza zaabu ebipimibwa, n'eby'ettabaaza zaakyo, zaabu epimibwa ya buli kikondo era ya etabaaza zaakyo: era ya bikondo ebya ffeeza, ffeeza epimibwa ya buli kikondo era ya ttabaaza zaakyo, ng'okuweereza okwa buli kikondo:
16 ne zaabu eyapimibwa ey'emmeeza ez'emigaati egy'okulaga, eya buli mmeeza; ne ffeeza ey'emmeeza ez'effeeza:
17 n'eby'okukwasa ennyama n'ebibya n'ebikompe bya zaabu ennungi: era ya bbakuli za zaabu, zaabu eyapimibwa eya buli bbakuli: era ya bbakuli eza ffeeza, ffeeza eyapimibwa eya buli bbakuli:
18 era ey'ekyoto eky'obubaane, zaabu ennongoofu eyapimibwa; era zaabu ya kyakulabirako eky'eggaali, be bakerubi abayanjala ebiwawaatiro byabwe ne babikka ku ssanduuko ey'endagaano ya Mukama.
19 Ebyo byonna, bwe yayogera Dawudi, nabitegeezebwa mu biwandiike ebiva eri omukono gwa Mukama, gye mirimu gyonna egy'omutindo guno.
20 Dawudi n'agamba Sulemaatu mutabani we nti Ba n'amaanyi ogume omwoyo, okikolenga: totyanga so totekemukanga: kubanga Mukama Katonda, Katonda wange, ali naawe: taakwabulirenga so taakulekenga okutuusa omulimu gwonna ogw'okuweereza okw'omu nnyumba ya Mukama lwe gulituukirira.
21 Era, laba, waliwo empalo za bakabona n'Abaleevi olw'okuweereza kwonna okw'omu nnyumba ya Katonda: era waliba naawe mu mulimu ogw'engeri zonna buli musajja ayagala ku bubwe alina amagezi ag'okuweereza kwonna: era n'abaami n'abantu bonna banaagondereranga ddala okulagira kwo.


text:
Zabbuli Psalms
Chapter 48
1 Mukama mukulu, agwanira okutenderezebwa ennyo, Mu kibuga kya Katonda waffe, ku lusozi lwe olutukuvu.
2 Olusozi Sayuuni lulungi mu kugulumira kwalwo, Lye ssanyu ery'ensi yonna, ku njuyi ez'obukiika obwa kkono, Ekibuga kya kabaka omukulu.
3 Katonda yeetegeezezza mu mayumba gaakyo nga kye kiddukiro.
4 Kubanga, laba, bakabaka baakuŋŋaana, Ne bayitamu wamu.
5 Ne bakiraba, ne balyoka beewuunya; Ne batya, ne baanguwa okugenda.
6 Ensisi n'ebakwatira omwo; N'okulumwa, ng'omukazi azaala.
7 Omuyaga oguva ebuvanjuba Ogumenyesa amaato ag'e Talusiisi.
8 Nga bwe twawuliranga, bwe twalaba bwe tutyo mu kibuga kya Mukama w'eggye, mu kibuga kya Katonda waffe: Katonda anaakinywezanga emirembe gyonna. (Seera)
9 Twajjuukirira ekisa kyo, ai Katonda, Wakati mu yeekaalu yo.
10 Ng'erinnya lyo bwe liri, ai Katonda, Ettendo lyo bwe liri bwe lityo okutuusa enkomerero y'ensi: Omukono gwo ogwa ddyo gujjudde obutuukirivu.
11 Olusozi Sayuuni lusanyuke, Abawala ba Yuda bajaguze, Olw'emisango gyo.
12 Mutambule okwetooloola Sayuuni, mukibunye: Mubale ebigo byakyo.
13 Mwekalirize enkomera zaakyo. Mulowooze amayumba gaakyo; Mulyoke mubibuulire emirembe egigenda okujja.
14 Kubanga Katonda oyo ye Katonda waffe emirembe n'emirembe: Ye anaabeeranga omusaale waffe okutuusa ku kufa.


text:
Pillar of shame (Empagi yo Buswavu)
Pillar of Shame(Empagi Yobuswavu) kyekimu ku bibumbe omusajja omu Danish ombubumbi Jens Galschiot. Empagi Yobuswavu buli emu eweza obuwanva bwa mitta 8 era ebimu kubibumbe bino byakolwa mukikomo,koppa,ne munkokoto. Ekibumbe kino kyalagwa eri ensi kulukungana oguyitibwa "FAO" olwatura mu Rome mu 1996.Okuva kwolwo Empagi zo buswavu eziwera 3 yasimbibwa mu Hong Kong,Mexico,ne Brazil. Ne yokuna mu Berlin gyeyali eyinwa okusimbibwa naye tesimbibwanga naguno gwaka.
This is an excerpt from the article Pillar of shame (Empagi yo Buswavu) from the Wikipedia free encyclopedia. A list of authors is available at Wikipedia.


text:
Endwadde eno singa ogifuna
nga ekuganyi okusoma webuuze ku bakugu mu kuwa amagezi ku kuyiga ku
somero lyo.
Okufuga endadde eno y'engeri
y'okusobola okusigala mu mitambo wadde nga waliwo ebintu bingi bi
ebitakuweeza. Kiki kyoyinza okola okulwanyisa endwedde eno? Bukodyo
ki bwoyinza okweyamba.
Wekubekube olabe
oba waliwo kyoyinza okukyusako oba ekiri mubusobozi bwo okufuga
Tobugutana kwata mpola okole ekyo kyosobola kamu kamu
gwemuganda. Sooka nebikulu.
Bulijjo lowoolereza mubuwanguzi. Laba ngeri ki entuufu gyonobikwataganya
mu okusinga okwevuma omugugu gwewetisse. Ate mu biseera ebizibu
nga bino kasita bitayiririra oyinza n'oganyulwa mu kuba obwongo
bweyongera mu kujjukira. Eddwadde eno eretera sukaali oba gulukosi
mumusaayi okweyongera nekiyamba omubiri okweyongera amanyi. Kino
olwo kikuyamba mukujjukira. Wabula ate bwekiyitirira obwongo muyinza
okosebwa notandika nokwerabira ennyo.


text:
Bya JOHN BOSCOSSERUWU
ABATUUZE baakung’aanye okulaba munnaabwe eyaswaziddwa embwa ya poliisi, eyakonze olusu okuva mu nnimiro awabbiddwa muwogo okusiba ng’eri mu nnyumba ye.
Bino bibadde ku kyalo Kantuule - Soweto mu Ggombolola y’e Kiti mu disitulikiti y’e Kalungu, Musa Kalema 41, bwe yakwatiddwapoliisi nga yeeyambisa embwa ku bigambibwa nti yabbye muwogo mu nnimiro ya Jane Namulema.
Kalema yabadde alowooza nti omusango yaandigumaza embiro, yafubutuse mu nnyumba mwe baamusanze ng’anywa caayi ne yeegayirira poliisi waakiri anyweko emimiro esatu bamutwale n’ateekako kakokola tondeka nnyuma ne bamuteera embwa eyamugobye n’emukwata era baagenze okugimutaasaako ng’empale asigazizza biwero.
Emmanuel Ssonko, ssentebe w’ekyalo kino yagambye nti, abatuuze bangi bamutuukiridde nga beemulugunya ku nsonga y’okubbibwa emmere yaabwe okuli amatooke, muwogo ne lumonde era
abamu babadde bagezaako n’okupangisa abakuumi naye nga tewali mubbi y’akwatiddwa.
Ye Namulema yategezeezza nti bwe yakubye lipoota ku poliisi e Lukaya kwe kumuwa amagezi g’okuleeta embwa okuva e Masaka eyamuwenjezza okutuuka mu makaage.
Kyokka ye muwogo teyasangiddwaamu naye abatuuze baasigadde bamativu. Yagguddwaako omusangogw’obubbi ku fayiro nnamba SD REF 03/06/04/2014.


text:
Bya SHEKH ABDUL KALIM WASSWA
KU kalenda y’Obusiraamu, tuli mu mwezi gwa Rajab (7) ate bwe gugwaako, olwo tuyingire omwezi omutukuvu ogwa Ramandhani, kino kye kiseera Omukkiriza okulowooza ku nkolagana ye ne Allah naddala abadde akola amazambi.
Sheikh Abdul Kalim Wasswa agamba, mu Kulaani sulati Taubah: 36 egamba "Emyeezi egimanyikidwa eri Allah giri 12 mu kitabo kye okuva Allah lwe yatonda eggulu ne nsi. Mu mwezi gino mulimu enna egy'emizizo.
Temweryazamaanya mu myezi egyo. Temukola mazambi wabula muyitirize okukola emirimu emirungi.
Ebimu ku bigufuula ogw'enkizo lwe lugendo 'Isira Wa Mirajje' olutukuvu Nabbi Muhammad (S.A.W) lwe yatambuliraka okugenda mu ggulu okunona swallah.
Isira kitegeeza olugendo oluzukukire ate Mirajje kitegeeza okugenda waggulu. Olugendo luno Nabbi Muhammad (S.A.W) lwa mutuukako nga talwetegekedde, bwali kiro nga yeebase Allah n'amusindikira Malayika Jibuliru n'emugamba agende e Mecca ku Kaaba era awo we yafunira ekyombo ekyalabika ng'embalasi.
Yali adduka ng'ekimyanso nso nga mu lubuuka lumu etuuka amaaso gayo wegakoma.
Kulaani sulati Isira, egamba nti yayawukana oyo Allah eyasitula omuddu we n'amujja e Mecca mu masijidi Haramu n'amutwala e Jerusalemu mu masijidi Alkiswal ogwetoloddwa emikisa emingi olw'okumulaga obubonero obw'enjawulo.
Bwe yatuuka e Jerusalemu yalagibwa ekigwa kya banabbi abasooka. yasangawo Nabbi Shuibu, Yunusu, Edirisi, Musa, Sulayimani, ne Dauda, wano yakulembera esaala nga tanagenda mu ggulu.
Kulaani sulati Najimu 1:18 egamba, yeebaagira ensolo ne beyongerayo nga Jibuliru y'akulembede. Yasisinkana bannabi ab'enjawulo ku bulu ggulu.
Bwe baatuuka ku ggulu eryomusanvu, Jibuliru we yakoma n'amutegeeza nti talina lukusa kusuka awo. Nabbi Muhammad (S.A.W) yeeyongerayo n'asemberera Allah.
Allah yabikulira omubaka we obubaka obw'enjawulo, mu bimu ku bye yalaba ye Janah n'omuliro n'ensonga ezirivaako abantu okuyingira ekimu ku byo n'ensibuko y'ebintu byonna Allah bye yatonda.
Allah yamukwasa ettu ery'okuleetera abantu b'ekibiina kye "swalah'. Ng'ekigendererwa kumugulumiza, kumutya, kumutendereza.
Yalagirwa nti yali wakusaala swalah 50 buli lunaku era n'akkiriza. Wabula bwe yali agenda ku nsi yasisinkana Nabbi Musa n'amubuuza Allah bye yali amuwadde.
Yamutegeeza nti swallah 50 kwe ku mugamba nti abantu b'ekibiina kye baali tebasobola kuzisaala addeyo Allah amukenderezeeko.
Yaddayo emirundi egye njawulo nga buli mulundi bamusalirako 10 okutuusa lwe zaatuuka ku ttaano naye nga buli lwazisala aba asadde swalah 50.
Omusiramu yitiriza okusoma duwa egamba nti 'Ayi Allah mpa emikisa mu Rajab ne Shaban ate ontuuse mu Ramadhan'.
Omuwandiisi mukozi wa Da - wa mu mizigiti egyenjawulo nga yabitegeezezza Fahami Wasswa.


text:
Essuula 4
1 Kale, ab'oluganda, ebisigaddeyo, tubeegayirira tubabuulirira mu Mukama waffe Yesu, nga bwe mwaweebwa ffe bwe kibagwanira okutambulanga n'okusiimibwanga Katonda, era nga bwe mutambula; okweyongerangako nate.
2 Kubanga mumanyi ebiragiro bwe biri bye twabalagira ku bwa Mukama waffe Yesu.
3 Kubanga ekyo Katonda ky'ayagala, okutukuzibwa kwammwe, okwewalanga obwenzi;
4 buli muntu ku mmwe okumanyanga okufuga omubiri gwe ye mu butukuvu n'ekitiibwa,
5 si mu mululu ogw'okwegomba, era ng'amawanga agatamanyi Katonda;
6 alemenga okuyingirira muganda we newakubadde okumusobyako mu kigambo ekyo: kubanga Mukama waffe awalana eggwanga ery'ebyo byonna, era nga bwe twasooka okubabuulira n'okutegeereza ddala.
7 Kubanga Katonda teyatuyitira bugwagwa, wabula mu butukuvu.
8 Kale agaana tagaana muntu, wabula Katonda, abawa Omwoyo gwe Omutukuvu.
9 Naye okuwandiikirwa ku by'okwagalanga ab'oluganda okwo temukwetaaga: kubanga mmwe mwekka mwayigirizibwa Katonda okwagalananga;
10 kubanga n'okukola mukola bwe mutyo ab'oluganda bonna ab'omu Makedoni yonna. Naye tubabuulirira ab'oluganda, okweyongeranga okusukkirira;
11 era mwegombe okukkakkananga, n'okukolanga ebyammwe mmwe, n'okukolanga emirimu n'emikono gyammwe, nga bwe twabalagira;
12 mulyoke mutambulirenga mu mpisa ennungi eri ab'ebweru, nga temuliiko kye mwetaaga.
13 Naye tetwagala mmwe obutategeera, ab'oluganda, eby'abo abeebaka; mulemenga okunakuwala, era ng'abalala abatalina ssuubi.
14 Kubanga bwe tukkiriza nga Yesu yafa n'azuukira, era Katonda alireeta bw'atyo abeebaka ku bwa Yesu wamu naye.
15 Kubanga ekyo kye tubabuulira mu kigambo kya Mukama waffe, nga ffe abalamu abaasigalawo okutuusa okujja kwa Mukama waffe tetulisooka abeebaka.
16 Kubanga Mukama waffe yennyini alikka okuva mu ggulu n'okwogerera waggulu n'eddoboozi lya malayika omukulu n'ekkondeere lya Katonda: n'abo abaafiira mu Kristo be balisooka okuzuukira:
17 naffe abalamu abaasigalawo ne tulyoka tutwalibwa wamu nabo mu bire okusisinkana Mukama waffe mu bbanga: kale bwe tutyo tunaabeeranga ne Mukama waffe ennaku zonna.
18 Kale musanyusaganenga mwekka na mwekka n'ebigambo bino.


text:
Okuva Exodus
Chapter 11
1 Mukama n'amugamba Musa nti Ekibonoobono kimu nate kye ndimuleetera Falaawo ne Misiri; oluvannyuma alibaleka okuvaamu: bw'alibaleka, mazima alibagobera ddala muno.
2 Yogera kaakano mu matu g'abantu, basabe buli musajja eri muliraanwa we na buli mukazi eri muliraanwa we ebintu ebya ffeeza n'ebintu ebya zaabu.
3 Mukama n'abawa abantu okwagalibwa mu maaso g'Abamisiri. Nate omuntu Musa yali mukulu nnyo mu nsi ey'e Misiri, mu maaso g'abaddu ba Falaawo, ne mu maaso g'abantu.
4 Musa n'ayogera nti Bw'atyo Mukama bw'ayogera nti Nga mu ttumbi ndifuluma wakati w'e Misiri:
5 n'ababereberye bonna ab'omu nsi ey'e Misiri balifa, okuva ku mubereberye wa Falaawo atuula ku ntebe ey'obwakabaka okutuuka ku mubereberye w'omuzaana ali ennyuma w'olubengo; n'ebibereberye byonna eby'ebisibo.
6 Era walibeera okukaaba okungi mu nsi yonna ey'e Misiri, okutabangawo newakubadde tekulibaawo nate nga kuno.
7 Naye ku omu mu baana ba Isiraeri embwa terimuwagalako lulimi, ku muntu newakubadde ensolo : mulyoke mumanye Mukama bw'ayawula wakati w'Abamisiri ne Isiraeri.
8 Era abaddu bo bano bonna baliserengeta gye ndi balivuunamira nze, nga boogera nti Genda n'abantu bo bonna abakugoberera: oluvannyuma ndigenda. N'ava eri Falaawo n'obusungu bungi.
9 Mukama n'amugamba Musa nti Falaawo talibawulira: eby'amagero byange biryoke byeyongere mu nsi ey'e Misiri.
10 Musa ne Alooni ne bakola eby'amagero bino byonna mu maaso ga Falaawo: Mukama n'akakanyaza omutima gwa Falaawo, n'atabaleka abaana ba Isiraeri okuva mu nsi ye.


text:
Amannya go?
Nze Helen Nuwagaba.
Obeera wa?
Silverpring Maryland mu Amerika.
Wali obeera wa mu Uganda?
Nnali mbeera Luzira Portbell.
Watandika ddi okuyimba?
Mu buto bwange naye okukufunamu ssente kutandise mwaka guno.
Waakayimba nnyimba ki ez’amaanyi?
Mmeeme yange, Lindirira Mukama, Kibumba oli mwawufu era ziri ku Itune ne You tube.
Kiki ekiremesa abayimbi ba Uganda abato okuyitimuka?
Obutafuna kulangibwa kumala.
Mu Amerika okola mirimu ki emirala?
Ndi musawo era ndabirira abaana abazaaliddwa n’obulemu. Mpozzi ekirala, nsoma.
Osomera mu ssomero ki era ani akuweerera?
Montgomery College, nze nneeweerera.
Oli mufumbo?
Nnali mufumbo ow’empeta, naye twayawukana, ne baze era n’abaana nnina bana okuli n’abalongo.
Abakukwana eyo bameka olunaku era obagamba ki?
Bayitirivu, wabula ndi mukoowu.
Ebikunyumira n’ebikunyiiza?
Nnyumirwa nnyo okuyimba, n’okubuulira enjiri ate ebinnyiiza be bantu be mpeereza ssente zange ne bakola bbo bye baagala.
Kiki ekikukaka okukomawo e Uganda ng’ate abalala tebaagala kukomawo?
Nnina okudda nsobole okutumbula ennyimba zange.
Okola ki mu biseera byo eby’eddembe?
Mpuliriza ennyimba ez’enjawulo.


text:
Bya Fatumah Nakatudde
OBADDE okimanyi nti okulunda embwa enzirugavu kikyamu?
Sheikhat Halimah Mohammad Mukasa akulira abakyala mu muzigiti gw’e Bisanje mu Masaka agamba nti omubaka Mohammad (S.A.W) yagamba nti okulunda embwa ezirugavu kikugobako malayika okukyaama mu maka go kuba embwa ezirugavu ne kkapa Allah yabisindikamu shaitwani mwegaba gatambulira.
Nabbi Mohammad atulagira obuteesembereza mbwa nzirugavu kuba amaka tegabaamu mukisa era atulagira okuzitta buli lwe tuzisanga kuba buli lwe zisembeza obanga asembezza shayitwani mu maka go.
Lumu malayika Giburiru yalagaanyisa Omubaka (S.A.W) okumuleetera obubaka wabula bwe yajja, yeesanga agaanyi okuyingira mu nnyumba olw’okuba waliwo embwa enzirugavu era okuva olwo n’aziyiza Omusiraamu okulunda embwa naddala enzirugavu.
Wabula mu Hadith, era mu sahih Muslim, Omubaka agamba nti Omusiraamu bw’aba asazeewo okulunda embwa, olina okulunda embwa nga njizzi oba nga nkuumi.
Naye oba olina okukimanya nti empeera zo zitoolebwako obuzito obwenkana ensozi bbiri buli lunaku. Era agamba
nti embwa enjizzi bw’eba ekutte ensolo, Omusiraamu okkirizibwa okugirya singa oba wasomye Bisimila ng’ogituma ne bw’ekireeta nga kifudde oba ng’ekiriddeko.
Sheikhat Mukasa agamba nti singa embwa ekuluma, tekitegeeza nti oba ovudde mu Busiraamu wabula olina okunaaba emirundi musanvu ng’omukaaga onaabisa mazzi ate omulundi ogw’omusanvu oba olina okuteekamu ettaka.
Mu Kulaani, omubaka (S.A.W) agamba nti omuntu alumiddwa embwa akwata ettaka n’aliteeka mu kifo w’emulumye kuba ettaka Allah yalissaamu ekirungo ekitta obutwa.
Naye bw’enywa mu mazzi, tokirizibwa kugakozesa olina okugayiwa kyokka bw’ekomba mu bintu ng’essowaani, amaseffuliya n’ebirala oba olina okubyoza emirundi musanvu ng’omulundi ogumu olina kubyozesa ttaka.